POLITICI DE RESTRUCTURARE A INDUSTRIEI MINIERE

 

 

1. Introducere 

 

Studiul pe care îl prezentăm în cele ce urmează prezintă politicile, programele şi măsurile de reorganizare a industriei miniere în unele state europene şi în SUA. După cum se va vedea, restructurarea industriei miniere a fost însoţită de măsuri de protecţie socială, de reorientare şi recalificare pentru personalul disponibilizat, de măsuri de dezvoltare regională pentru fostele zone miniere care, prin reducerea semnificativă a activităţii miniere, au fost calificate drept zone defavorizate, precum şi de măsuri de protecţie a mediului. Cu alte cuvinte, se va observa cum politicile adresate zonelor miniere urmăresc redresarea tuturor acestor probleme menţionate anterior. Am încercat prezentarea tuturor acestor aspecte. 

Am încercat să prezentăm palierele organismelor implicate în aceste politici. Pentru statele membre ale UE, primul palier este cel comunitar, constând în regulile comunitare privind ajutorul destinat industriei miniere, alături de cele privind ajutorul regional. Al doilea palier este dat de către politicile la nivel naţional. Următoarea treaptă este cea a programelor regionale, elaborate la nivelul fiecărei regiuni. Ultima treaptă este cea a măsurilor locale. 

Vom vedea cum, respectând regulile comunitare, fiecare stat european şi-a conceput propriile politici destinate industriei miniere. 

 

 

2. Cadrul comunitar al ajutorului de stat pentru industria minieră

 

La nivelul Uniunii Europene a fost adoptat Regulamentul Consiliului (CE) nr. 1407/2002 din 23 iulie 2002 privind ajutorul de stat pentru industria cărbunelui. Regulamentul a intrat în vigoare la expirarea Tratatului CECO (24 iulie 2002) şi are efecte retroactive. 

El conţine câteva dispoziţii importante pentru reconversia profesională şi ajutoarele de stat acordate în acest sens. 

Conform par. (21) din preambul, statele membre pot acorda ajutoare de stat întreprinderilor din industria cărbunelui pentru cheltuielile ocazionate de formarea profesională. De asemenea, potrivit art. 1 din Regulament, regulile instituite prin acest act juridic ţin cont de aspectele sociale şi regionale ale restructurării industriei cărbunelui, precum şi de necesităţile de menţinere, drept măsură de precauţie, a unei cantităţi minime de producţie autohtonă de cărbune, pentru garantarea accesului la rezerve. 

Art.7 reglementează ajutorul desemnat acoperirii costurilor excepţionale. Astfel, poate fi considerat compatibil cu principiile pieţei comune ajutorul de stat acordat întreprinderilor care derulează o activitate în legătură cu producţia de cărbune, pentru a le permite acestor întreprinderi acoperirea costurilor provenite din raţionalizarea şi restructurarea industriei cărbunelui care nu sunt în legătură cu producţia curentă („obligaţiile moştenite”). Condiţia compatibilităţii este ca sumele plătite în baza ajutorului de stat să nu depăşească astfel de costuri. Categoriile de costuri rezultând din raţionalizarea şi restructurarea industriei cărbunelui sunt stabilite în anexă. 

Anexa Regulamentului 1407/2002 cuprinde, printre definiţiile costurilor utilizate în art. 7 din acest instrument şi costurile suportate de către întreprinderi în privinţa reconversiei profesionale pentru propriii angajaţi, în scopul facilitării găsirii unor noi locuri de muncă în afara industriei cărbunelui. Sunt vizate în special costurile formării profesionale (lit. 1(d) din anexă). 

 

 

■ MAREA BRITANIE

 

Zonele miniere din Marea Britanie şi problemele specifice acestora

 

În 1947, industria minieră era unul din cele mai importante sectoare economice din Marea Britanie, cu peste 700 000 de angajaţi, care lucrau în 958 de mine. Datorită exploataţiilor miniere au fost construite oraşe şi sate pe terenurile aparţinând la acea dată Consiliul Naţional al Cărbunelui (National Coal Board). Ca urmare a închiderii minelor şi a concedierilor determinate de aceasta, respectivele localităţi şi-au pierdut importanţa. 

Începând cu anii ’60, s-au produs disponibilizări însemnate, ca urmare a reducerii cotei de piaţă a cărbunelui şi a costurilor de producţie ridicate, în comparaţie cu cele ale petrolului, gazelor naturale şi energiei nucleare. În cursul anilor ’80 şi ’90, disponibilizările au continuat, fiind afectate astfel comunităţi întregi. 

În Anglia, principalele zone miniere sunt: Nottinghamshire, Derbyshire, Yorkshire, zona de nord–est, cea de nord–vest, Leicestershire, Warwickshire, Staffordshire şi Kent. Datorită variaţiilor existente în privinţa ratei ocupării profesionale şi a disponibilizărilor succesive, este dificil de trasat o limită exactă a zonelor afectate. Fostele zone miniere includ aproximativ 3,7 milioane persoane, dintre care 1,4 milioane locuiesc în mediul rural, ceea ce implică un nivel foarte ridicat de dependenţă al ocupării profesionale de industria minieră. 

South Yorkshire reprezintă una din cele mai afectate foste exploatări miniere din Anglia. Respectiva zonă înregistrează un PIB mai redus cu 75% faţă de media europeană, fiind zona cu cel mai redus PIB dintre oricare regiune a Marii Britanii. Mai mult, conform prognozelor elaborate, este de aşteptat ca respectivul nivel să cunoască o depreciere în viitor.

Ca o remarcă generală, se poate spune că abordarea adoptată de către Marea Britanie în privinţa zonelor miniere este una holistică, integrată, reunind toate aspectele importante şi asumând obligaţii pe termen lung. 

 

Facilităţi pentru atragerea de investiţii la nivelul economiilor locale 

 

Aceste facilităţi ar urmări sporirea importanţei întreprinderilor existente, precum şi pentru crearea de noi întreprinderi. Pe de altă parte, au fost recunoscute de către Guvernul Marii Britanii dezavantajele semnificative cu care se confruntă multe zone miniere în posibilitatea punerii în aplicare a programelor de creare a locurilor de muncă. De asemenea, opţiunea înfiinţării întreprinderilor cu un unic angajat şi-a dovedit aplicabilitatea limitată. Tot în privinţa ocupării profesionale în respectivele zone defavorizate, s-a vorbit despre un grad ridicat de dependenţă în raport cu locurile de muncă vacante din sectorul public. 

Începând cu 1995, ca urmare a disponibilizărilor, în Marea Britanie au fost constituite aşa–numitele zone antreprenoriale (Enterprise Zones), începând cu cele din East Durham, Dearne Valley şi South Yorkshire, East Midlands, fiecare dintre aceste zone cuprinzând mai multe arii miniere. Statutul de zonă antreprenorială a asigurat stimulente importante pentru realizarea de investiţii. Totuşi, aceste zone nu sunt suficient de numeroase şi nu acordă o importanţă suficientă creării locurilor de muncă. În 1998, Grupul de lucru privind zonele miniere (Coalfields Task Force) a afirmat că există anumite zone cheie care impun facilităţi suplimentare. De aceea, respectivul grup de acţiune a propus anumite facilităţi fiscale pentru un număr de arii miniere, drept recunoaştere a problemelor cu care se confruntă respectivele zone. 

Trebuie precizat faptul că, începând cu 2005, zonele antreprenoriale miniere vor fi desfiinţate. De aceea, grupul de acţiune privind zonele miniere a propus măsuri care să continue facilităţile acordate în prezent respectivelor zone antreprenoriale. 

Este dificil de realizat o estimare exactă a investiţiilor realizate în din Marea Britanie, cu excepţia investiţiilor străine directe. Conform analizei realizate, zona de coastă din nord–est a reuşit performanţe semnificative, atrăgând de trei ori mai multe investiţii, comparativ cu media naţională din Marea Britanie, a investiţiilor străine directe pe cap de locuitor. În Yorkshire, volumul acestor investiţii este cu o treime mai mare decât media naţională. Totuşi, în zona minieră din East Midlands, nivelul investiţiilor străine directe pe cap de locuitor a reprezentat doar jumătate din media naţională. 

Anterior privatizării sale, British Coal Enterprise asigura o finanţare semnificativă pentru întreprinderile mici din zonele miniere, investind aproximativ 10 milioane de lire sterline anual. Pe de altă parte, în general, băncile asigură credite pentru întreprinderi doar în măsura în care acestea înregistrează un profit. 

Fondul de creditare pentru întreprinderile mici (small firms load guarantee scheme) poate asigura împrumuturi în valoare de până la 250 000 lire sterline, însă această schemă are în vedere, de asemenea, întreprinderile care înregistrează profit, iar nu şi noile întreprinderi. A fost accentuată importanţa semnificativă a atragerii de finanţare din partea investitorilor din sectorul privat, printre care, un rol foarte important îl ocupă Banca Europeană pentru Investiţii. 

 

Programul de parteneriate în zonele miniere

 

British Coal Enterprise deţinea peste 100 000 de hectare de teren, la data privatizării sale, reprezentând atât terenuri pentru construcţii de locuinţe, cât şi păduri, însă cele mai importante proprietăţi erau reprezentate de către fostele mine şi capacităţi de producţie rămase de pe urma industriei miniere. Strategia iniţială a respectivei societăţi a vizat vinderea acestor terenuri în scopul obţinerii de profit, prin atribuirea lor către sectorul privat. Mai mult, a fost convenit transferul a peste 2000 de hectare de teren minier din proprietatea British Coal Enterprise, pentru facilitarea regenerării acestora, în cadrul unui program care se întinde pe o perioadă de 10 ani. 

English Partnerships se axează pe coordonarea naţională şi regională, prin aplicarea măsurilor adoptate de către Guvern şi a activităţilor derulate de către agenţiile de dezvoltare regională. Ea are statutul unei agenţii guvernamentale, al cărei principal obiect de activitate este politica de regenerare a terenurilor şi clădirilor părăsite, acţionând în parteneriat cu sectorul public şi cel privat, precum şi cu organizaţii de voluntari. Prin transferul celor peste 2000 de hectare s-a constituit cel mai mare portfoliu de terenuri deţinute de către un organism din Vestul Europei. 

Obiectivele English Partnerships pe o perioadă de 10 ani (care a început în 1999) sunt următoarele:

- atragerea unor investiţii din sectorul privat de 950 milioane lire sterline;

- crearea a 51 000 de locuri de muncă;

- constituirea de spaţii comerciale de 2,1 milioane m2;

- construirea a 6500 de noi locuinţe. 

Iniţial, English Partnerships activa în cadrul unor centre regionale, care au fost absorbite în noile agenţii de dezvoltare regională. În 1999, English Partnerships a primit competenţe privind programul de regenerare a ariilor miniere. 

Înfiinţarea în 1999 a agenţiilor de dezvoltare regională a determinat continuarea programului respectiv (Coaldfield Programme). Punerea în practică a acestui program depinde de realizarea de investiţii, utilizând şi transferul de resurse între diversele regiuni. 

Parteneriatele de succes s-au întemeiat pe coeziunea socială a comunităţilor de minieri. Răspunderea punerii în practică a acestor parteneriate revine autorităţilor locale, de aceea, la nivel central nu a fost adoptată o abordare unitară. Există, totuşi, anumite caracteristici comune tuturor parteneriatelor privind regenerarea: 

- implicarea şi asumarea de obligaţii de către toţi actorii locali şi, în special, implicarea comunităţilor, în calitate de parteneri egali;

- elaborarea unei viziuni realiste referitoare la obiectul de activitate al parteneriatului;

- elaborarea unui plan de acţiune strategic, care să acopere toate aspectele, într-un mod holistic, şi care să stabilească priorităţile;

- o atitudine de încredere, onestitate şi deschidere din partea tuturor partenerilor;

- stabilirea prin parteneriat a comunicării clare şi regulate în temeiul parteneriatului, cu populaţia locală;

- asumarea de angajamente pe termen lung prin parteneriate, de către toate părţile interesate. 

Aportul finanţării din fondurile UE

 

Finanţarea din fonduri comunitare a reprezentat una din principalele surse de sprijin pentru regenerarea zonelor miniere. Conform estimărilor realizate, finanţarea comunitară s-ar ridica la aproximativ 200 milioane lire sterline anual, prin intermediul programelor de ajutor regional. Pe de altă parte, toate resursele financiare din partea Uniunii au fost cofinanţate de către contributori locali. Cea mai mare parte a ajutorului financiar s-a realizat în baza „Obiectivului 2”, de sprijinire a zonelor industriale. În cazul zonei miniere de nord–vest, mai precis în perimetrul Merseyside şi South Yorkshire, a fost aplicat „Obiectivul 1". 

De asemenea, Marea Britanie a fost cel mai mare beneficiar al ajutorului prin programul RECHAR II al UE de sprijinire a zonelor miniere, ajutor cifrat la 25 milioane euro anual doar pentru Anglia. De „Obiectivele” 3 şi 4 beneficiază întregul teritoriu naţional, prin intermediul Fondului Social European. 

 

Strategii, programe şi măsuri la nivel naţional

 

Programe destinate incluziunii sociale şi palierele de aplicare a acestora

În Marea Britanie, există mai multe paliere de aplicare a politicilor destinate incluziunii sociale şi prevenirii excluderii. Astfel, primul dintre paliere este cel de la nivelul UE (reprezentând obiectivele de coeziune socială), al doilea este dat de către politica elaborată la nivel naţional (materializată prin măsuri de protecţie socială, măsuri fiscale, legislaţia muncii, activitatea Unităţii privind Excluderea Socială; ţintele naţionale–cum ar fi excluderea socială, consumul de droguri, măsurile anti–rasiale, egalitatea de şanse etc.). Al treilea palier priveşte măsurile adoptate de către parlamentele regionale (scoţian, galez, Adunarea Irlandei de Nord), precum şi de executivele regionale. 

Al patrulea palier intră în competenţa autorităţilor locale, în fapt cea mai importantă verigă în privinţa politicilor de incluziune socială. Astfel, ca atribuţii, autorităţile locale urmăresc aplicarea strategiilor integrate sau a priorităţilor privind incluziunea socială, urmăresc acţiunile menite incluziunii sociale în domeniile educaţiei, serviciilor sociale, ocupării profesionale şi şomajului, dezvoltării economice, fondului imobiliar şi dezvoltării comunitare. Autorităţile locale au, de asemenea, posibilitatea elaborării unor planuri comunitare (Community Plans), care urmăresc colaborarea între sectoarele public şi privat şi voluntari, cu un termen între 5 şi 10 ani. Respectivele planuri sunt supuse unei analize anuale, fiind publicate rapoarte privind stadiul executării acestora. Instrumentele de transpunere a planurilor autorităţilor locale sunt: proiectele locale finanţate prin fondurile structurale, programul EQUAL, diverse resurse bugetare. 

Alături de autorităţile locale, la punerea în aplicare a programelor respective participă şi diferiţi alţi parteneri. De exemplu, pentru Scoţia, participă aşa numita Reţea a Întreprinderilor Scoţiene (Scottish Enterprise Network). 

Principalele responsabilităţi la nivel central în privinţa coordonării regenerării zonelor miniere revin, începând din anul 2002, Oficiului Vice prim- ministrului (Office of the Deputy Prime Minister–ODPM). Pe de altă parte, acest organism se bazează pe finanţarea şi programele altor departamente. Lipsa de coordonare între diversele organe administrative, precum şi multitudinea de programe conduc la reducerea globală a eficienţei acestora din urmă. Unul din exemple provine din South Yorkshire. În respectiva zonă minieră, au existat peste 50 de iniţiative separate, toate destinate regenerării zonelor miniere. De aceea, în pofida unor posibilităţi de finanţare de până la 1 miliard de lire sterline puse la dispoziţie prin Planul de acţiune destinat zonelor miniere din 1998 (1998 Coalfields Action Plan), doar 63 dintre districtele aparţinând fostelor zone miniere se regăsesc în topul celor mai sărace 20% dintre districte. De aceea, parteneriatele strategice la nivel local (Local Strategic Partnerships) trebuie să joace un rol central în promovarea coordonării. 

 

Politica şi programele de regenerare din Marea Britanie

 

În Marea Britanie, politica şi programele de regenerare urmăresc combinarea necesităţilor şi priorităţilor locale, asociate cu sărăcia şi excluderea socială. Ele includ aspecte privind şomajul pe termen lung şi cel al tinerilor, subcalificarea profesională, industria necompetitivă, probleme de sănătate şi de educaţie, degradarea mediului ambiant, precum şi problemele sociale. 

Accentul a fost pus pentru şomaj, pe instrucţia profesională şi pe nivelul veniturilor, pe poziţia respectivelor zone defavorizate etc. Printre cele mai afectate zone se numără fostele zone miniere. 

Trebuie spus şi faptul că cele mai importante disponibilizări în cursul anilor ’80 şi ’90 s-au produs în marile oraşe, precum şi în zonele miniere, odată cu declinul industriei miniere. 

Guvernul Marii Britanii a constituit în 1997 Grupul de lucru privind zonele miniere (Coalfields Task Force), o unitate care să analizeze necesităţile de ordin social şi economic ale comunităţilor de mineri din Nord–Est, Nord–Vest, Yorkshire şi Humberside, Midlands şi Sud–Est. Raportul elaborat de către grupul respectiv, dat publicităţii în 1998 conţinea mai multe recomandări adresate Guvernului:

- facilităţi fiscale pentru încurajarea reutilizării terenurilor, inclusiv prin înfiinţarea de zone antreprenoriale;

- punerea la dispoziţie de către agenţiile de dezvoltare regională şi de către English Partnerships a unor spaţii pentru întreprinderile locale;

- sprijinirea noilor întreprinderi prin intermediul unui fond al întreprinderii;

- sporirea programelor destinate zonelor minere;

- un program mai cuprinzător privitor la protecţia mediului;

- prioritate acordată îmbunătăţirii infrastructurii feroviare şi rutiere;

- creşterea finanţării pentru proiectele comunitare;

- finanţarea a 8–10 zone învecinate ariilor minere pentru rezolvarea problemelor fostelor comunităţi miniere afectate;

- o mai bună integrare a serviciilor publice;

- indicii guvernamentali utilizaţi pentru distribuirea fondurilor publice se vor modifica pentru a reflecta necesităţile actuale ale comunităţilor miniere;

- Departamentul pentru educaţie va elabora o strategie pentru crearea standardelor educaţionale şi mărirea prezenţei elevilor în şcoli; 

- îmbunătăţirea formării profesionale pentru a facilita găsirea de noi locuri de muncă;

- extinderea posibilităţilor de finanţare prin fondurile structurale ale UE;

- noua hartă a zonelor asistate va acorda prioritate zonelor miniere.

Ulterior raportului, majoritatea acestor recomandări au fost adoptate de către guvern. Astfel, în 2000, guvernul a publicat noua hartă a zonelor asistate, care a stabilit ariile geografice eligibile pentru împrumuturile nerambursabile prin Schema de Asistenţă Regională Selectivă (Regional Selective Assistance) în privinţa cumpărării de echipamente precum şi referitor la suportarea anumitor costuri referitoare la construirea de întreprinderi sau de extindere a celor existente în astfel de regiuni. Respectiva hartă, alături de regimul aplicabil, va cunoaşte o revizuire în 2006. 

Schema de Asistenţă Regională Selectivă urmăreşte încurajarea aplicării unor proiecte care să sporească oportunităţile de angajare în zonele asistate. În general, schema priveşte două tipuri de proiecte:

- noile proiecte care ajută la crearea de locuri de muncă;

- proiecte de modernizare sau de raţionalizare, care nu creează noi locuri de muncă, ci au în vedere păstrarea/conservarea locurilor de muncă existente. 

Proiectele propuse trebuie să respecte mai multe criterii, cum ar fi: 

- localizare – proiectele trebuie derulate în zonele asistate; 

- necesităţi – solicitanţii finanţării proiectelor trebuie să demonstreze faptul că împrumuturile nerambursabile sunt necesare pentru începerea derulării proiectelor; 

- investiţii eligibile – proiectul propus trebuie să implice cheltuieli de capital în active fixe, cum ar fi proprietăţi imobiliare, capacităţi de producţie, maşini;

- locuri de muncă – proiectul trebuie să creeze sau să garanteze locuri de muncă;

- viabilitate – afacerile şi proiectele trebuie să fie viabile, iar proiectul trebuie, de regulă, să fie susceptibil pentru obţinerea de profit într-un termen de 3 ani;

- calitate – există patru factori-cheie utilizaţi pentru stabilirea calităţii proiectelor: nivelurile salariale, ocuparea profesională durabilă, cercetarea şi dezvoltarea, precum şi instruirea profesională;

- beneficiul naţional şi regional – toate proiectele trebuie să contribuie la obţinerea de beneficii, atât pentru economia regională, cât şi pentru cea naţională;

- obligaţii asumate în avans – aprobarea proiectului trebuie să fie finalizată, iar oferta formală de asistenţă să fie deja emisă, înainte ca solicitantul finanţării să îşi asume obligaţii de începere a executării proiectului;

- alte surse de finanţare – cea mai mare parte a finanţării pentru proiect trebuie să fie realizată de către solicitant ori să provină din alte surse ale sectorului privat. 

Pentru Anglia, prerogativele de aprobare a finanţării proiectelor prin schemă revine secretarului de stat pentru comerţ şi industrie. În Scoţia şi Ţara Galilor, primul ministru al Executivului scoţian şi, respectiv, primul ministru al Adunării Naţionale din Ţara Galilor exercită aceste competenţe. 

La rândul său, English Partnerships a identificat, ulterior prezentării raportului menţionat, o serie de probleme rămase nesoluţionate:

- promovarea dezvoltării economice;

- soluţionarea deficitului de formare profesională;

- îmbunătăţirea prezenţei la formele educaţionale;

- soluţionarea problemei „moştenirii” în privinţa sănătăţii, atât fizice, cât şi psihice;

- rezolvarea problemelor locuinţelor, inclusiv a celor părăsite;

- soluţionarea problemelor privind excluderea socială, a celor de la nivelul comunităţilor respective, precum şi a celor legate de identitate. 

În Anglia, au fost adoptate, de asemenea, un număr de programe şi iniţiative desemnate să promoveze ocuparea profesională şi caracterul antreprenorial în zonele defavorizate. Un accent special s-a pus pe regenerare, prin fondurile „Neighbourhood Renewal", fondul de dezvoltare comunitară (Community Development Fund) şi prin fondul Phoenix. În Scoţia, Parteneriatul pentru Incluziune Socială (Social Inclusion Partnership) are un obiect asemănător. 

Încurajarea deschiderii de noi întreprinderi în comunităţile defavorizate reprezintă unul din obiectivele fundamentale ale Serviciului pentru Micile Întreprinderi (Small Business Service) din Anglia, ale programului „Întâi Comunităţile" (Communities First) în Ţara Galilor şi ale „Reţelelor de întreprinderi" (Enterprise Networks) în Scoţia. Tot referitor la această intenţie, în 2002, Guvernul a anunţat primele măsuri de sprijinire a întreprinderilor, incluzând aici crearea a 2000 de zone antreprenoriale (Enterprise Areas) în cele mai defavorizate zone ale Marii Britanii. 

În Anglia, Ţara Galilor şi Irlanda de Nord, zonele antreprenoriale sunt stabilite la nivel de district, iar în Scoţia ele sunt stabilite utilizând sectoarele, în funcţie de indicii naţionali relevanţi ai sărăciei (relevant national indices of deprivation).

 

Sprijinirea întreprinderilor şi iniţiativelor antreprenoriale 

 

Facilităţile privind noile investiţii precum şi cele fiscale sprijină întreprinderile, la nivelul întregului teritoriu al Marii Britanii. Volumul acestor facilităţi se cifrează la aproximativ 1 miliard de lire sterline, fiind incluse în reducerile operate asupra veniturilor bugetare. În anumite zone cheie, cumpărarea de proprietăţi imobiliare este scutită de plata taxei de timbru. Există şi o scutire de la plata TVA pentru operaţiunile de schimbare a destinaţiei proprietăţilor imobiliare având calitatea de reşedinţă, în sensul atribuirii unui scop comercial acestora. 

 

Unitatea privind Excluderea Socială

 

În decembrie 1997 a fost constituită Unitatea privind Excluderea Socială (Social Exclusion Unit), pentru a colabora la îmbunătăţirea activităţii Guvernului de reducere a excluderii sociale, prin prezentarea unor „soluţii comune la probleme comune”. Organismul respectiv se ocupă de prezentarea unor soluţii la problemele prezentate de către primul ministru, ulterior consultării cu miniştrii şi la sugestia altor grupuri de interes. De asemenea, primul ministru se poate sesiza din oficiu. Pe de altă parte, unitatea nu acoperă aspecte de competenţa unui singur minister sau departament guvernamental, sau probleme care se dezbat în cadrul altor organisme. Cu alte cuvinte, sarcina organismului menţionat este una interdepartamentală, cu accent pus pe excluderea socială. 

Unitatea se ocupă de problemele din Anglia, deşi menţine o legătură cu organele executive ale Scoţiei, Ţării Galilor şi Irlanda de Nord, care sunt reprezentate la nivelul reţelei ministeriale a unităţii (Unit’s Ministerial Network). Respectivele organe executive din exteriorul Angliei au propriile strategii de combatere a excluderii sociale. 

 

Politica de dezvoltare industrială şi schimbările operate în plan industrial

 

Ca urmare a declinului industriilor tradiţionale (incluzând aici şi industria minieră) şi a schimbărilor structurale în plan economic în anii ’80, anumite zone, urbane sau industriale, au fost abandonate, rezultând aşa–numitele terenuri industriale părăsite (brownfields). Acest fenomen nu se întâlneşte numai în Marea Britanie, ci, în general, în toate statele Uniunii Europene. 

Respectivele terenuri sunt neutilizate, generând probleme de contaminare, precum şi efecte adverse calităţii vieţii umane. De aceea, în privinţa respectivelor arii industriale abandonate, sunt necesare măsuri pentru includerea lor în circuitul economic, local sau regional. În prezent, administrarea zonelor industriale părăsite în perimetrul urban reprezintă unul din cele mai importante aspecte ale dezvoltării regionale. 

A fost constituit un grup de lucru reprezentând un consorţiu constituit din 14 parteneri din Marea Britanie, Germania, Polonia şi Franţa, desemnat să elaboreze un proiect privind zonele industriale abandonate. Proiectul poartă denumirea de RESCUE, fiind finanţat din fonduri comunitare. 

 

Strategia de dezvoltare rurală şi zonele miniere

 

În Strategia de dezvoltare rurală a Angliei, prezentată în 2000, au fost menţionate sarcinile agenţiilor de dezvoltare regională în perspectiva noului cadru al politicii rurale. Astfel, principalul obiectiv al agenţiilor în această privinţă este cel al asigurării unui cadru economic dinamic, precum şi acordarea de sprijin comunităţilor rurale pentru schimbarea de accent operată în privinţa ramurilor tradiţionale, precum agricultura şi mineritul. De aceea, agenţiile urmăresc un parteneriat cu autorităţile locale şi regionale, având drept obiective următoarele:

- creşterea posibilităţilor de afaceri în zonele rurale îndepărtate şi diversificarea bazei economice, prin stimularea inovaţiei şi concurenţei;

- sporirea numărului produselor rurale, în special a celor alimentare, stimularea turismului rural şi adăugarea de valoare produselor şi serviciilor rurale, prin intermediul procesării suplimentare, sau prin intermediul brevetării, marketingului şi promovării regionale sau subregionale;

- dezvoltarea legăturilor de afaceri, prin stimularea utilizării tehnologiilor informaţiei;

- echiparea corespunzătoare a Serviciului pentru Micile Întreprinderi, pentru a răspunde nevoilor specifice ale micilor întreprinderi rurale. 

Conform statisticilor pentru anul 2000, aproximativ 10% dintre districtele teritoriale cele mai sărace sunt reprezentate de către foste sau actuale zone miniere. 

 

 

 

 

 

Agenţiile de dezvoltare regională

 

Aceste agenţii au menirea de a acorda prioritate necesităţilor existente la nivelul comunităţilor miniere din regiunile de care răspund. Au fost formulate recomandări către agenţiile de dezvoltare regională referitoare la coordonarea activităţilor adresate comunităţilor miniere. O astfel de sarcină trebuie să revină ODPM. 

Foarte important de precizat este faptul că cele nouă agenţii de dezvoltare au fost înfiinţate pentru regiunile engleze şi sunt organisme publice nedepartamentale. Principalul lor rol este îndrumarea strategică a dezvoltării economice la nivel regional, pentru fiecare zonă în care sunt competente. Ele urmăresc coordonarea acestei dezvoltări regionale, precum şi procesele de regenerare, ajutând la reducerea disparităţilor existente între diversele regiuni. 

Legea care a stat la baza constituirii lor este Legea privind agenţii de dezvoltare regională din 1998. În temeiul acestei legi, fiecare agenţie are cinci obiective legale:

- dezvoltarea economică şi regenerarea;

- promovarea eficienţei afacerilor, a investiţiilor şi concurenţei;

- promovarea ocupării profesionale;

- creşterea dezvoltării şi aplicarea abilităţilor profesionale dobândite prin găsirea locurilor de muncă;

- contribuirea la dezvoltarea durabilă. 

Începând cu aprilie 2002, agenţiile de dezvoltare regională au fost finanţate printr-un program unic, care a înlocuit programele de finanţare anterioare, prin care fiecare dintre departamentele guvernamentale contributoare realizau alocarea de fonduri publice către acestea. Cu alte cuvinte, sursele provenind de la departamentele guvernamentale formează un singur buget. 

Resursele financiare atribuite fiecărei agenţii sunt cheltuite în conformitate cu priorităţile regionale identificate în strategiile economice regionale şi în funcţie de ţintele stabilite de către fiecare dintre acestea, în planurile de activitate. 

 

Plăţi pentru disponibilizarea minierilor 

 

Anterior ieşirii din vigoare a Tratatului CECO (la 23 iulie 2003), Guvernul Marii Britanii a respectat principiul sprijinirii sectoarelor de cărbune şi de oţel prin plăţi pentru disponibilizări. Guvernul a utilizat dispoziţiile Tratatului CECO pentru atribuirea unor plăţi speciale muncitorilor disponibilizaţi din industria minieră, supunând însă măsurile respective aprobării prealabile a Comisiei Europene. 

Cea mai recentă situaţie privind plăţile de disponibilizare s-a produs în 2002. Astfel, Guvernul Marii Britanii şi-a anunţat intenţia de a plăti 10 milioane de lire sterline drept ajutor ad hoc pentru persoanele disponibilizate drept urmare a închiderii complexului Selby, deţinut de către UK Coal, situat în Yorkshire. Intenţia de acordare a ajutorului de stat (sub forma acestor plăţi) a fost supusă, în prezent, procedurii de notificare prealabile către Comisia Europeană, în temeiul Regulamentului 1407/2002.

Autorităţile britanice au anunţat un pachet de măsuri pentru a sprijini financiar costurile de disponibilizare, reconversie şi formare profesională pentru a asista minierii disponibilizaţi. Aceste măsuri includeau şi suma de 10 milioane lire sterline pentru plăţile de disponibilizare. Pe de altă parte, aportul realizat de autorităţile britanice (naţionale, regionale şi locale) din fondurile publice reprezintă sub 30% din totalul costurilor avute în vedere de UK Coal, care se cifrau la 41,929 milioane lire, eşalonate pe 3 ani (2002–2004). 

 

Ţara Galilor

 

În comparaţie cu alte zone ale Marii Britanii, economia Ţării Galilor este mai puţin dezvoltată. De exemplu, la nivelul anului 2000, Ţara Galilor înregistra cel mai ridicat procent în privinţa rezidenţilor cu venituri situate sub jumătate din venitul mediu pe gospodării (Households Below Average Income). 

De aceea, începând cu anii ’60, s-a modificat accentul pus pe industria grea (cărbune şi oţel), în favoarea unei diversificări a sectoarelor economice, manufacturier şi al serviciilor. 

În anul 2001, a fost dat publicităţii Planul pentru Ţara Galilor, ulterior unei perioade de consultări şi reflecţie de 12 luni. 

Adunarea Ţării Galilor are prerogativa de monitorizare şi examinare a considerentelor de dezvoltare durabilă. Pe de altă parte, cele mai multe dintre obiectivele cuprinse în documentele de strategie la nivelul Ţării Galilor au formulări foarte generale, fără a exista măsuri specifice. 

 

Exemple locale 

 

În septembrie 2003, în Ţara Galilor a fost lansată schema de ştergere a datoriei şi de consultanţă financiară, drept parteneriat între Centrul Cooperativ din Ţara Galilor (Wales Cooperative Centre), Societatea de Regenerare a Zonelor Miniere (Coalfields Regeneration Trust–CRT), consultanţi financiari şi uniuni de credit din sudul acestei regiuni (South Wales). Respectiva schemă a urmărit să asigure soluţii practice privitoare la acumularea de datorii, în special în legătură cu supra-creditarea din partea societăţilor de credit şi a altor creditori. Pachetul de măsuri vizate a inclus consultanţă financiară, instruire în domeniul administrării fondurilor băneşti şi credite acordate prin intermediul uniunilor de credit pentru răscumpărarea datoriilor existente şi pentru acoperirea necesităţilor urgente de plată. 

Pe de altă parte, Societatea de Regenerare a Zonelor Miniere a primit o finanţare în valoare de 1,42 milioane de lire sterline din partea executivului galez în perioada 2003–2004, pentru acordarea unor împrumuturi nerambursabile destinate sprijinirii micilor comunităţi şi organizaţiilor voluntare, care activează la nivelul fostelor comunităţi miniere din Ţara Galilor. 

 

Scoţia 

 

Iniţiativele privind incluziunea socială detaliază şi transpun strategia de la nivelul Marii Britanii pentru combaterea excluderii sociale, strategie materializată prin documentul de politică socială „Oportunităţi pentru toţi: Combaterea sărăciei şi a excluderii sociale". 

Scoţia are o tradiţie îndelungată a implicării actorilor neguvernamentali în elaborarea de politici publice, ceea ce a făcut ca aplicarea strategiei să se centreze pe participarea tuturor părţilor interesate în administrarea serviciilor publice. 

În martie 1999 a fost dată publicităţii strategia pentru Scoţia, intitulată „Incluziunea socială: O uşă deschisă către o Scoţie mai bună". 

Ulterior alegerii Parlamentului Scoţian, a fost constituită Forţa de acţiune ministerială privind sărăcia şi incluziunea (Ministerial Task Force on Poverty and Inclusion). În noiembrie 1999 a fost publicat de către guvernul scoţian un document intitulat „Justiţia Socială: O Scoţie unde fiecare contează", urmat de către un „Plan de acţiune privind Justiţia Socială" (Social Justice Action Plan). 

În Scoţia, Schema de Asistenţă Regională Selectivă este principalul program de acordare a asistenţei financiare pentru industrie, destinată zonelor asistate din această regiune. Ariile respective sunt desemnate drept eligibile pentru ajutorul regional în baza regulilor comunitare. 

Sunt acceptate la finanţare întreprinderile de orice dimensiune, indiferent dacă sunt locale sau străine. De exemplu, în perioada 2002–2003, au fost acceptate la finanţare 43 de întreprinderi, valoarea totală a împrumuturilor nerambursabile acordate cifrându-se la peste 12 milioane lire sterline. Respectivele împrumuturi cofinanţează investiţii planificate de aproape 80 milioane lire sterline, care urmăresc crearea a peste 1500 de locuri de muncă. 

La nivelul Scoţiei, s-a solicitat revizuirea Ghidurilor privind Planificarea Naţională din 1974 şi 1981, pentru a se urmări aspecte precum:

- creşterea diversităţii zonei de coastă, cum ar fi, prin extinderea acvaculturii marine;

- sporirea participării la recreere şi la petrecerea timpului liber;

- soluţionarea problemei părăsirii zonelor de coastă ca urmare a declinului industriei constructoare de nave şi a mineritului;

- recunoaşterea importanţei obiectivelor privind conservarea mediului în respectivele zone;

- încurajarea unei implicări mai mari a publicului în problemele de mediu. 

Exemple de iniţiative locale în Scoţia

 

Consorţiul European pentru Scoţia de Est (The East of Scotland European Consortium–ESEC) reuneşte 12 autorităţi locale care participă în perioada 2000–2006 la programul privind Obiectivul 2–Scoţia de Est. Respectiva zonă este o regiune de nivel NUTS II în cadrul UE. 

Scopul asocierii a fost acela de accelerare a dezvoltării sociale şi economice în regiune, precum şi combaterea excluderii sociale. Zona are o populaţie de peste 2 milioane locuitori, fiind o zonă foarte diversă, incluzând, alături de sectorul agricol, pe cel al pescuitului, al industriei textile şi manufacturiere, precum şi comunităţi miniere. Ca urmare a declinului industriilor tradiţionale (printre care se numără şi industria mineritului), în anii ’80 şi ’90, regiunea a reuşit să atragă investiţii în sectoare precum biotehnologia, sectorul financiar, servicii personale şi turism. 

 

Programul RECHAR II 1994–1999

 

Programul RECHAR II 1994–1997 a fost aprobat în 1995 pentru Scoţia de Est. Acest program acoperea comunităţile miniere din Kirkcaldy, Central, Midlothian şi Bathgate. Valoarea totală a programului 1995 s-a ridicat la 21,8 milioane euro, fondurile structurale fiind programate să reprezinte 10 milioane euro, la care Marea Britanie trebuia să contribuie cu 10,6 milioane euro din fonduri publice, iar 1,1 milioane euro proveneau din sectorul privat. Valoarea totală a programului a crescut la 25,3 milioane euro în 1997. 

Obiectivul strategic al programului RECHAR II, astfel după cum a fost precizat în Documentul Unic de Programare, era acela de asistare a reconversiei economice a zonelor miniere din Scoţia de Est şi, astfel, de creare a condiţiilor pentru dezvoltarea durabilă, alături de crearea de noi locuri de muncă în respectivele arii. Programul RECHAR II a urmărit, printre altele, îmbunătăţirea condiţiilor de mediu, a infrastructurii sociale şi economice, dezvoltarea cadrului de afaceri şi instituirea unor capacităţi de formare profesională. 

Abordarea programului a vizat următoarele:

- activităţi destinate în mod exclusiv comunităţilor miniere;

- facilitatea unor parteneriate cooperative şi coordonate, pentru asigurarea îndeplinirii cu succes a respectivelor acţiuni;

- încurajarea inovaţiei pentru soluţionarea problemelor identificate. 

Măsurile operaţionale au fost următoarele:

- măsura 1: mediul;

- măsura 2: infrastructura socială şi economică;

- măsura 3: dezvoltarea afacerilor şi a turismului;

- măsura 4.1: formarea şi ocuparea profesională – punerea la dispoziţie a capacităţilor de instruire;

- măsura 4.2: formarea şi ocuparea profesională – formarea şi ocuparea profesională.

Măsura 4.l urmăreşte:

- reorientarea profesională a minerilor disponibilizaţi şi a persoanelor aparţinând comunităţilor de mineri, în scopul asistării lor în formarea profesională;

- asigurarea formării profesionale pentru persoanele tinere care în trecut au fost formate pentru angajarea în sectorul minier, în scopul creşterii nivelului calificării;

- formarea şi reconversia profesională care vizează crearea de IMM-uri în zonele miniere;

- facilitatea calificării unui număr sporit de persoane din zonele miniere, pentru atingerea unui grad sporit de instrucţie profesională. 

În 2003, Societatea pentru Regenerarea Zonelor Miniere şi-a anunţat intenţia de a identifica „punctele fierbinţi” în care alte agenţii publice nu au ajuns şi unde este necesară creşterea sprijinului acordat. Respectivul organism a anunţat elaborarea unui proiect în scopul de a ajuta la soluţionarea problemelor specifice. La momentul respectiv, societatea avea în derulare două proiecte la East Ayrshire. 

 

Finanţarea din fondurile autorităţilor locale

 

Autorităţile locale pot atribui resurse financiare din fondurile proprii pentru zonele miniere în baza Evaluărilor Standard de Cheltuieli. În general, aceste evaluări sunt considerate a fi foarte restrictive, nereflectând în totalitate necesarul de resurse şi nevoile existente pe plan local. De aceea, au fost sugerate modificări în privinţa acestora, pentru reflectarea mai bună a nevoilor de cheltuieli în privinţa zonelor miniere. În practică, nivelul cheltuielilor permise în cazul autorităţilor locale din zonele miniere se situează de multe ori sub media naţională. 

În acest sens, au fost formulate anumite propuneri de modificare a regimului alocării cheltuielilor bugetare pentru autorităţile locale: 

- în legătură cu nevoile educaţionale suplimentare – înlocuirea cadrului respectiv, cu o nouă măsură întemeiată pe nivelurile de dependenţă ale sprijinului pentru venituri;

- pentru serviciile sociale destinate copiilor – adoptarea unei formule care să nu reţină vreun element al formulei costurilor pe unitate;

- pentru celelalte servicii care intră în competenţa autorităţilor locale, eliminarea plafoanelor, urmându-se a se stabili necesităţile financiare ale respectivelor servicii în urma unor studii amănunţite. 

 

 

■ FRANŢA

 

 

Relaţia dintre politicile de dezvoltare regională şi reconversie a forţei de muncă din Franţa şi fondurile structurale europene

 

Uniunea Europeană a susţinut prin fonduri structurale programe şi proiecte menite a reduce decalajele de dezvoltare economică şi socială între statele membre, ca şi între diferitele regiuni din interiorul statelor membre. Franţa, care a avut totdeauna o economie la nivelul indicatorilor europeni (PIB/locuitor, rata de şomaj, productivitate, rata ocupării forţei de muncă în industrie, agricultură etc.), dar a înregistrat şi mari disparităţi între regiuni.

În perioada 1989-1999, regiunile din Franţa au fost susţinute prin fonduri europene nerambursabile, în valoare de 150 miliarde FF, prin programe destinate:

- regiunilor în dezvoltare întârziată, izolate de piaţa europeană (Obiectivul 1) unde investiţiile au vizat producţia, infrastructura de bază (transport, energie, reţea de apă, tratarea apei, canalizare), servicii;

- zonelor industriale în declin (Obiectivul 2) unde fondurile au fost destinate susţinerii unor noi activităţi productive, reabilitării localităţilor urbane degradate, serviciilor, formării şi cercetării;

- zonelor rurale vulnerabile (Obiectivul 5b) prin crearea locurilor de muncă în zonele agricole, serviciilor, formării, ca şi pentru îmbunătăţirea activităţilor agricole.

Aceste fonduri au fost folosite, la nivel naţional, pentru combaterea şomajului (Obiectivul 3) şi, după 1994, pentru prevenirea efectelor schimbărilor industriale asupra gradului de ocupare a forţei de muncă (Obiectivul 4), precum şi pentru restructurarea agriculturii şi pescuitului (Obiectivul 5a).

În perioada 2000-2006, conform deciziei Consiliului European de la Berlin (24-25 martie 1999), programul Agenda 2000 a stabilit principalele coordonate ale distribuirii fondurilor structurale comunitare, în valoare de 195 miliarde euro. Acest efort global în vederea susţinerii coeziunii economice şi sociale a fost însoţit de adoptarea unor noi reglementări şi de distribuirea lor pentru realizarea celor trei obiective prioritare: Obiectivul 1 (regiuni în dezvoltare întârziată), Obiectivul 2 (regiuni în reconversie), Obiectivul 3 (educare, formare şi ocuparea forţei de muncă).

Comisia Europeană a adoptat în iulie 1999, deciziile de aplicare ale noilor reglementări precum şi lista zonelor eligibile (pentru Obiectivul 1), pentru perioada 2000-2006, plafonul de populaţie pentru zonele eligibile conform Obiectivului 2.

În acest context, Franţa a beneficiat, din perspectiva politicii comunitare pentru regiuni, de fonduri în valoare de 15,666 miliarde euro pentru perioada 2000-2006, faţă de 14,082 miliarde euro, în perioada anterioară. În cadrul acestor finanţări, au fost incluse patru fonduri structurale europene: Fondul european de dezvoltare regională (FEDER), Fondul social european (FSE), Fondul european de orientare şi garantare agricolă (FEOGA) şi Instrumentul financiar acordat pescuitului (IFOP).

În perioada 2000-2006, pentru Obiectivul 1 au fost selecţionate regiunile din Franţa cu PIB/locuitor inferior cu 75% mediei comunitare (Guadelupa, Martinica, Guyana, Reunion, Corsica etc.) în valoare de 3,805 miliarde euro. Pentru Obiectivul 2 care se referă la regiunile aflate în reconversie, au fost selecţionate regiunile cu dificultăţi structurale (industriale, rurale, urbane, dependente de pescuit), în funcţie de populaţia regiunii (în valoare de 6,050 miliarde euro). Pentru Obiectivul 3 (educaţie, formare şi ocuparea forţei de muncă), Franţa a beneficiat de fonduri în valoare de 4,540 miliarde euro.

În perioada 2000-2006, dincolo de fondurile destinate acestor trei obiective, fondurile structurale europene au intervenit şi prin patru iniţiative comunitare: 

- INTERREG – cooperare transfrontalieră, transnaţională şi interregională care a vizat stimularea, dezvoltarea şi amenajarea teritoriului european în mod armonios şi echilibrat;

- URBAN – pentru reabilitarea economică şi socială a oraşelor aflate în situaţie de criză;

- LEADER – pentru dezvoltare rurală;

- EQUAL – cooperare transnaţională pentru promovarea unor experienţe noi în lupta contra discriminărilor şi inegalităţilor de orice natură în vederea accesului la piaţa muncii.

În cadrul acestor iniţiative comunitare, Franţa a beneficiat în această perioadă de fonduri în valoare de 1,046 miliarde euro, INTERREG-397 milioane euro, EQUAL-301 milioane euro, LEADER-252 milioane euro, URBAN-96 milioane euro. Referitor la fondurile europene pentru dezvoltare rurală, se poate preciza că Franţa a fost prima beneficiară a acestora (760 milioane anual).

În contextul politicii europene de amenajare şi dezvoltare a teritoriului, Guvernul francez s-a angajat în a doua etapă a procesului de descentralizare, acordându-se o atenţie deosebită rolului regiunilor. Delegaţia pentru Amenajarea Teritoriului şi Acţiune Regională (DATAR) a elaborat recent un material referitor la experienţele teritoriale din domeniul dezvoltării economiei şi ocupării forţei de muncă, care descrie modalităţile concrete de realizare a unor programe puse în acţiune de stat, colectivităţile teritoriale şi organismele de susţinere a întreprinderilor (Planul Local de Inserţie pentru Ocuparea Forţei de Muncă (PUE), Angajamentul pentru Dezvoltarea formării (EDDF), Programul Integral Teritorial (PIT), Replasarea salariaţilor în formare, Contractul de Studiu Prospectiv (CEP), Platformele iniţiativelor locale, Reţeaua de Întreprindere şi Banca de Dezvoltare (ADIE) etc.).

Aceste acţiuni şi strategii au implicat colaborarea dintre Ministerul Economiei, Finanţelor şi Industriei, Ministerul Ocupării Forţei de Muncă şi Solidarităţii, Ministerul Cercetării, Casa de Depuneri şi Consiemnaţiuni, Întreprinderi, Teritoriu şi Dezvoltare, DATAR, Institutul Amenajării teritoriale & European etc.

Zonele miniere franceze au beneficiat, în general, de finanţări europene prin programe din aproape toate fondurile destinate dezvoltării regionale.

 

Evoluţia industriei carbonifere în contextul politicii energetice franceze

 

Politica energetică a Franţei a fost reelaborată după declanşarea crizei petrolului din 1973-1974 şi a urmărit întărirea securităţii aprovizionării cu energie, pe termen lung. Ulterior, această politică a fost dezvoltată prin orientările determinate de noul context economic mondial. În prezent, politica în domeniul energiei are trei mari obiective ce sunt menţionate în proiectul de lege referitor la energie:

- asigurarea continuităţii şi garantarea securităţii pe termen lung în domeniul aprovizionării cu energie, sub toate formele: carburanţi, combustibili şi electricitate;

- obţinerea unor preţuri competitive, element esenţial pentru întreprinderile energetice publice şi private;

- realizarea unei dezvoltări energetice durabile, conforme exigenţelor protecţiei mediului şi limitării efectului de seră.

În acest context, producţia naţională de cărbune în Franţa a cunoscut o scădere constantă, după 1974, trecând de la 47 milioane tone la 3,4 milioane tone în anul 2000. Pierderile importante suferite de grupul Charbonnage de France (CdF) în activităţile de extracţie, ca şi lipsa unei perspective de îmbunătăţire a acestei situaţii, au determinat autorităţile să pună în aplicare un Program de închidere progresivă a minelor (vezi ANEXA 3). În acest sens, a fost, de asemenea, elaborat un Pact (Pacte charbonnier) semnat în octombrie 1994, între direcţia grupului şi majoritatea sindicatelor miniere. Acest text prevedea închiderea producţiei naţionale de cărbune în 2005 şi măsurile sociale care vor însoţi acest Program de închidere. Conform acestui Pact, fiecare miner avea de ales între a rămâne în cadrul Grupului, până când va beneficia de un program de reconversie, mai ales în sectorul energiei electrice, sau să părăsească sectorul minier. 

Grupul Charbonnage de France s-a creat iniţial pentru a reuni exploatările din Bazinul de Huilă din Lorraine şi cele din Centrul şi Sudul Franţei şi pentru a pune în aplicare politicile din domeniul mediului şi angajamentului regional. Datele de oprire a activităţii unor exploatări miniere au fost cunoscute în prealabil, ca şi desfiinţarea acestui grup, datorită creşterii costurilor. Protocolul semnat la 11 februarie 2003 referitor la noile măsuri care vor însoţi încetarea activităţii conţinea dispoziţii cu caracter social, menite a garanta respectarea angajamentelor din Pact.

În anul 1970, Grupul avea 120.000 de angajaţi (mai mult decât numărul actual al minerilor din Europa), iar la începutul anului 2004 el avea sub 5000 de angajaţi. În aceste condiţii, s-a pus problema închiderii activităţii, pe o perioadă de 20 de ani, până în 2007. Până la desfiinţarea lui, grupul va încerca să menţină eficacitatea şi nivelul de performanţă necesare respectării angajamentelor sale. Filialele grupului care nu vor putea fi păstrate vor fi închise şi se vor aplica tratamente sociale adaptate fiecărei situaţii în parte. Cele care vor găsi soluţii de adaptare, vor participa activ la politicile de amenajare locală şi regională.

Încă din anul 2001, grupul a intrat în sfera de activitate a Ministerului administraţiei publice, care a impus respectarea riguroasă a bugetului prevăzut şi a controlat gestiunea acestuia. Grupul a creat o Direcţie de Dezvoltare Teritorială pentru a participa la conceperea şi aplicarea strategiei de către actorii economici şi regionali, realizându-se astfel angajamentul în dezvoltarea economică teritorială. 

În viitor, aceste filiale vor fi înlocuite de structuri noi, la nivel naţional, care vor asigura obiectivele tehnice şi sociale din domeniu. Recent, a fost extrasă ultima tonă de cărbune francez din zona La Houve (Lorraine). Principala preocupare va fi reorganizarea activităţii în aceste zone pentru a menţine dezvoltarea durabilă în regiune.

 

Modalităţi concrete de finanţare şi realizare a unor proiecte de reindustrializare şi reconversie a forţei de muncă în bazinele miniere franceze

În Franţa, perioada exploatărilor miniere, începută în 1756, s-a încheiat la 23 aprilie 2004 când s-a închis ultima mare exploatare minieră de cărbune, La Houve (în Moselle). În 1947, aici se aflau 358.000 mineri, în 1960 lucrau 218.000 mineri, iar în 1971 mai activau 115.000 mineri.

Acest proces de închidere a exploatărilor a fost unul de lungă durată, consemnat în Pactul semnat în 1994, care a fost perfecţionat ulterior. Încă din 1967, Grupul Charbonnage de France a iniţiat o amplă strategie de reindustrializare a bazinelor miniere, creând Societatea financiară pentru favorizarea industrializării regiunilor miniere (SOFIREM), FINOPRA, o altă societate financiară pentru Nord-Pas-de-Calais, precum şi Fondul de Industrializare a Bazinelor miniere (FIBM).

Ministerul Economiei, Finanţelor şi Industriei a asigurat şi asigură tutela administrativă şi financiară a grupului, care urmează a fi restructurat.

Grupul SOFIREM a avut misiunea de a sprijini financiar întreprinderile industriale capabile de a crea locuri de muncă în teritoriile unde fuseseră închise exploatările miniere, iar Fondurile de Industrializare a Bazinelor Miniere (FIBM) au finanţat acţiunile colective de ameliorare a mediului de afaceri (oferte de terenuri şi imobiliare, formare, susţinerea înfiinţării unor noi întreprinderi). Aceste societăţi au avut un rol important în sprijinirea dimensiunii teritoriale a conversiei bazinelor miniere, creându-se, din 1967 şi până în prezent, 114.000 locuri de muncă.

SOFIREM s-a ocupat în mod deosebit de implantarea unor proiecte de creare de întreprinderi, de audit financiar, precum şi de elaborarea unor planuri de afaceri şi de mobilizare a unor ajutoare publice. Misiunea sa este de a elabora un diagnostic teritorial competent, o activitate de prospectare, precum şi susţinerea înfiinţării noilor întreprinderi, în colaborare cu administraţia centrală şi locală.

Grupul SOFIREM este delegat de Ministerul Economiei, Finanţelor şi Industriei să realizeze politica de conversie (DSP) şi programele de “Favorizare a Industrializării Regiunilor în Mutaţie”. El a permis mobilizarea principalelor instrumente financiare puse la dispoziţie la nivel european (FEDER), precum şi la nivel naţional - prima de amenajare a teritoriului (stat), FDPMI-regiuni, FIBM-fonduri de industrializare a bazinelor miniere etc.

Strategia de anticipare şi programare a procesului de conversie a fost însoţită de crearea Agenţiilor teritoriale de dezvoltare care au reunit ansamblul forţelor de dezvoltare economică: colectivităţi locale şi teritoriale, întreprinderi de stat şi private, organisme de formare şi dezvoltare.

Pe lângă mobilizarea la nivel administrativ, s-au desfăşurat acţiuni de prevenire, de reindustrializare la nivel local, prin identificarea unor proiecte de creare a unor locuri de muncă.

Dintre aceste proiecte se evidenţiază iniţiativele antreprenoriale precum: firma Molenat Bois care fabrică ferestre din lemn în comuna Aubin, grupul familial Charmasson în Provence, specializat în şarpante de lemn, firma Dinac de decoraţiuni interioare, firma Sterience, în colaborare cu firmele germane, specializată în sterilizarea instrumentelor medicale, firma Technopro din Forbach, regiunea Moselle, Xylotech firma Watipi – întreprindere ce construieşte case de lemn mobile pentru industria hotelieră, grupul PIB, filială a General Electric Medical Systems – GEMS – a creat întreprinderi de fabricare a echipamentului destinat radioterapiei şi producerii scaunelor medicale, echipament pentru domeniul nuclear şi spaţial etc.

Numeroase proiecte au avut ca parteneri firme străine, precum Magna, în regiunea Moselle, firma de echipamente pentru automobile din Canada, firma Smart care asigură echipamente pentru compania Mercedes. Alte proiecte au vizat implicarea zonelor în industrii performante, precum utilizarea hidrogenului (Alphea), a industriilor ecologice în bazinul Decazeville etc.

Fondul de demarare a unor afaceri din bazinele Alès şi Gardanne a fost destinat a realiza studii tehnice şi de marketing, de a promova noile întreprinderi şi de a asigura consilierea în afaceri. Fondul a lansat proiecte în domeniul asistenţei persoanelor cu handicap, gestionarea electronică a informaţiei, telefonie mobilă etc.

Un exemplu relevant este situaţia exploatării miniere Houve. Numele exploatării Houve îşi are originea în vechea denumire “Hube” a exploatării de suprafaţă, începută în secolul al XVIII-lea. În prezent, exploatarea are o producţie prevăzută pentru anul 2004 de 150.000 tone, având 473 angajaţi. În istoria sa, exploatarea de huilă Houve, din Creutzwald, a cunoscut o perioadă de maximă dezvoltare după cel de-al doilea război mondial, urmată de o recesiune economică în perioada 1968-1973. În 1970, în condiţiile manifestării crizei petroliere, exploatarea avea o producţie de 7000 t/zi. După o lungă activitate, s-a decis închiderea progresivă a exploatării, datorită creşterii costurilor de producţie şi valorificare. În regiune s-au pus în aplicare numeroase proiecte de creare a noi locuri de muncă, cel mai recent fiind proiectul Creutzwald Injection şi societatea de producţie de mase plastice, condusă de M. Findeling. Încă din 1963, această activitate a grupului Plastivaloire a reunit nouă societăţi franceze, trei societăţi poloneze şi una românească, care a devenit lider european în domeniul producţiei şi creaţiei tehnologice în domeniul plasturgiei (piese de plastic pentru automobile, obiecte de uz casnic, medicină, construcţii). Ea va avea o cifră de afaceri de 10 milioane euro în 2005 (SOFIREM şi FIBM au acordat un spijin financiar de 4 milioane euro).

O situaţie deosebită a existat în bazinul Nord-Pas-de-Calais care a cunoscut, de-a lungul timpului, o urbanizare rapidă determinată de creşterea numărului muncitorilor. În acest context, a început construirea unui ansamblu de locuinţe de către companie, iar naţionalizarea companiei, după război, a determinat regruparea patrimoniului imobiliar şi dezvoltarea lui pe noi coordonate. Perioada de recesiune economică, ca şi influenţa politicii europene în domeniul energiei au afectat profund activitatea exploatării miniere din acest bazin. Sindicatele au susţinut în continuare dreptul la locuinţă gratuită, dar problema patrimoniului imobiliar a devenit una din cele mai dezbătute la nivel local şi politic. În etapa conversiei activităţii economice în teritoriu, tema conversiei acestui patrimoniu, precum şi revendicările salariale şi cele privind îmbunătăţirea condiţiilor de muncă au constituit obiective ale luptei sindicale cu instanţele locale şi partidele politice care au pus pe agendele lor aceste probleme. Statutul patrimoniului minier a constituit un punct important al luptei sindicale, politice şi instituţionale legate de reamenajarea teritorială şi urbanizare. Corporaţiile miniere au constituit totdeauna o interferenţă a reprezentării sindicale şi politice a intereselor miniere. Situaţia actuală, extrem de complexă, a închiderii minelor repune în discuţie sistemul de securitate socială minieră, acordarea gratuită a locuinţei, a regimului de pensii, a furnizării căldurii. În prezent se desfăşoară a doua etapă a transferului patrimoniului, în dialog cu asociaţiile comunităţilor miniere, precum şi a reabilitării aşezămintelor miniere existente, în care locuiesc şi azi 100.000 de pensionari şi văduve ale minerilor.

În cadrul programelor finanţate prin fonduri europene (Obiectivul 2), în zona Lorraine s-au acordat în perioada 2000-2006 fonduri structurale în valoare de 380,3 milioane euro din bugetul total de 828,5 milioane euro.

Programul a vizat ca priorităţi:

- dezvoltarea unor activităţi cu efect pozitiv asupra ocupării forţei de muncă: promovarea demarării unor afaceri (business start-ups), diversificarea întreprinderilor, diseminarea noilor tehnologii şi activităţi de training;

- susţinerea dezvoltării teritoriale: modernizarea şi adaptarea reţelei de transporturi şi protecţia mediului înconjurător;

- susţinerea dinamicii teritoriale şi provocărilor din domeniul coeziunii sociale;

- dezvoltarea rurală.

Închiderea minei Alès în ianuarie 2001 a fost determinată de deficitul acumulat de-a lungul anilor (500.000 FF anual). Calendarul acţiunilor determinate de această situaţie a implicat închiderea parţială a minei în 1999 şi începerea lucrărilor de reabilitare în ianuarie 2001 (pe o perioadă de 4 ani). În paralel, s-a desfăşurat un plan de dezvoltare a bazinului menit a amplifica conversia economică a acestuia şi ocuparea forţei de muncă disponibilizate. În acest scop, s-au desfăşurat proiecte de dezvoltare a infrastructurii, pentru a elimina izolarea zonei şi a facilita circulaţia forţei de muncă, proiecte realizate prin agenţiile de dezvoltare regională, colectivităţile locale; şcolile de mine care au asigurat cursuri de pregătire în mecanică, ecotehnologie; dezvoltarea turismului (punerea în funcţionare a unei ambarcaţiuni care efectua trasee pe râurile importante, promovarea unor staţiuni cu ape termale); dezvoltarea unor centre culturale de valorificare a tradiţiei miniere etc. Toate aceste proiecte au avut ca obiectiv important modificarea imaginii zonei şi promovarea noilor resurse ale bazinului. 

 

Iniţiative legislative care au însoţit actualele schimbări în domeniul minier

Încă din anii ’60, în contextul apariţiei unor resurse energetice concurente, a scăderii competitivităţii domeniului minier, activitatea s-a diminuat în mod semnificativ. În anul 1994, Pactul semnat la 20 octombrie, punea oficial problema încetării progresive a activităţii exploatării cărbunelui. 

Acest proces de dispariţie treptată a întreprinderilor miniere a fost însoţit de reglementările corespunzătoare fiecărei etape, astfel încât să fie garantate drepturile sociale ale minerilor reprezentate de Autoritatea Naţională de Securitate Socială în Mine (CANSSM). 

Elaborarea noilor reglementări a ţinut cont de principalele caracteristici ale condiţiei sociale a minerilor care fuseseră consemnate în textele de reglementare fundamentale: Legea nr.46-188 din 14 februarie 1946 referitoare la personalul exploatărilor miniere, Decretul nr.46-1433 din 14 iunie 1946 referitor la statutul personalului din exploatările miniere şi Decretul nr.46-2769 din 27 noiembrie 1946 referitor la securitatea socială în mine. Primul decret se referea şi la muncitorii care lucrau în alte tipuri de exploatări (ex. hidrocarburi lichide) şi prevedea obligaţiile antreprenorilor de a asigura salariile şi diverse avantaje în natură, acordate şi foştilor angajaţi sau văduvelor. Statutul preciza acordarea unei cantităţi de combustibil sau a unei indemnizaţii compensatorii, un alt avantaj fiind dreptul personalului, cap sau susţinător de familie (art.23/Decret din 14 iunie 1946) de a primi locuinţă gratuit sau de a primi o indemnizaţie pentru locuinţă. Foştii angajaţi şi văduvele beneficiau de aceleaşi drepturi de locuinţă, compensaţii pentru încălzire, din care Agenţia naţională pentru garantarea drepturilor minerilor (ANGR) suporta 90% din valoare.

Statutul minerilor prevedea şi acordarea unor burse de studiu destinate copiilor minerilor pentru a permite accesul la un statut superior în meserie sau pentru studii ştiinţifice şi tehnice. În anul şcolar 2000-2001, au fost acordate 3190 de burse în valoare de 1,5 milioane de euro, mai ales în vederea reorientării lor spre alte domenii de activitate. Minerii au dispus şi de un sistem special de securitate socială, caracterizat de asigurarea gratuită a serviciilor medicale din partea medicilor angajaţi în societăţile miniere de ajutor sau a uniunilor regionale a acestora. Acest sistem cuprinde şi asigurările de bătrâneţe, de risc de invaliditate, de accidente de muncă şi de boli profesionale, precum şi servicii familiale. Minerii beneficiau, de asemenea, de pensii complementare pensiei de bază, precum şi de alocaţii pentru retragere din activitate. ANGR şi CANSSM au asigurat o cotă importantă a acestor cheltuieli, dar modul lor de funcţionare a fost perfecţionat permanent, în legătură cu sindicatele reprezentative ale minerilor.

Legea nr. 63-254 din 15 martie 1963 a prezentat principalele coordonate ale Codului minier, iar Decretul nr.89-653 din 11 septembrie 1989 a instituit Fondul naţional pentru ocuparea forţei de muncă, în vederea recalificării şi acordării ajutorului pe termen mediu (care a modificat Codul minier). 

Legea nr.2004-105 din 3 februarie 2004 referitoare la crearea Agenţiei Naţionale pentru Garantarea Drepturilor Minerilor (ANGDM) şi diverse dispoziţii referitoare la mine a făcut unele schimbări importante în legislaţia minelor. S-a creat, astfel, o instituţie publică cu caracter administrativ, care are misiunea de a garanta, în numele statului, în cazul încetării definitive a activităţii unei întreprinderi miniere, aplicarea drepturilor sociale ale foştilor angajaţi ai acestor întreprinderi, reglementările, convenţiile, acordurile în vigoare la încetarea definitivă a activităţii, precum şi evoluţia acestor drepturi (art.1). Conform legii, angajaţilor întreprinderilor miniere le este asigurat un regim special de securitate socială (art.2). În lege se precizează că resursele Agenţiei vor fi constituite din subvenţiile statului, din patrimoniul existent şi din donaţii care vor fi transferate noii Agenţii.

Asociaţia lucrătorilor din extracţiile de huilă din Lorraine înfiinţată prin Decretul nr.46-1563 din 28 iunie 1946, şi Asociaţia din Centre-Midi, înfiinţată prin Decretul nr.68-369 din 16 aprilie 1968, vor fi desfiinţate treptat, în termen de şase luni de la promulgarea legii (art.10).

Noua lege a încercat să creeze o instituţie publică menită a asigura garantarea de către stat a drepturilor minerilor, mai ales în condiţiile încetării activităţii multor exploatări miniere. Aşa cum sublinia raportul Curţii de Conturi din decembrie 2000, încetarea acestei activităţi punea în pericol asigurarea acestor drepturi de către aceste asociaţii numeroase. Legea defineşte misiunile noii instituţii publice menite a gestiona alte prestaţii referitoare la concediul de sfârşit de carieră şi la ajutoare pentru reconversia profesională a foştilor mineri. 

Actualmente, noua lege precizează că noua instituţie va avea misiunea de a contribui la dezvoltarea regiunilor miniere în viitor. Vechea lege (Legea nr. 51-347 din martie 1951) nu ţinea cont decât de situaţii de pensionare sau dispariţie a unui membru al personalului, desfiinţarea unei exploatări miniere fiind cu totul excepţională. În condiţiile actuale, legea a încercat să răspundă unor situaţii noi, în care să acţioneze solidaritatea profesională. Finanţarea acestor acţiuni devenise dificilă, mai ales datorită faptului că societăţile de exploatare se aflau deja într-o situaţie economică precară. De asemenea, încetarea activităţii unor exploatări miniere a dus la scăderea numărului celor care contribuiau la aceste fonduri.

Noua lege are aşadar trei obiective majore:

- garantează drepturile sociale ale minerilor înlocuind vechea asociaţie (ANGR) cu Agenţia Naţională pentru Garantarea Drepturilor Minerilor;

- simplificarea structurilor grupului Charbonnages de France, fuzionând cu instituţiile publice existente;

- modernizarea diverselor dispoziţii referitoare la mine, precum şi garantarea evoluţiei lor viitoare.

Sindicatele miniere, care fac parte din Federaţia Mondială a Muncitorilor din Industrie (FMTI), au elaborat o strategie generală de luptă împotriva pauperizării minerilor din oraşele şi satele afectate de închiderea exploatărilor miniere. La dialogul premergător elaborării Legii referitoare la înfiinţarea Agenţiei Naţionale pentru Garantarea Drepturilor Minerilor, minerii au susţinut menţinerea contractului de muncă, a drepturilor statutare, convenţionale şi uzuale ale minerilor şi foştilor mineri. S-a precizat, de asemenea, că Federaţiile Naţionale ale Minerilor rămân singurii reprezentanţi legitimi ai minerilor în faţa ANGDM.

Într-o Rezoluţie din 12 ianuarie 2004, referitoare la constituirea unui Pol public minier naţional, sindicatele au precizat principalele probleme, dificultăţile cu care se confruntă populaţiile din bazinele miniere dezafectate: insuficienţa indemnizaţiilor, gravele probleme de mediu etc. Federaţiile sindicatelor au menţionat că statul va trebui să-şi asume responsabilităţile în vederea realizării solidarităţii faţă de bazinele miniere care, de-a lungul timpului, au contribuit la dezvoltarea economiei naţionale. Ele au propus crearea unui Pol public minier naţional, sub forma unei Instituţii Publice Industriale şi Comerciale, care să aibă prerogative extinse. În Rezoluţie se reafirmă necesitatea continuării activităţii statului în vederea reindustrializării bazinelor miniere şi depoluării zonelor, asigurarea indemnizaţiilor şi compensaţiilor pentru pagubele miniere (dégâts miniers), conservarea tradiţiei industriei mineritului, a cercetării geologice şi miniere, stricta controlare a repunerii în exploatare a resurselor miniere (huila, uraniu, fier, minereuri rare şi preţioase), susţinerea cercetării în vederea perfecţionării tehnologiilor de exploatare. Se menţiona, de asemenea, că toate schimbările din sectorul minier trebuie să respecte statutul minerului, dispoziţiile referitoare la asigurarea igienei, a securităţii şi protecţiei sociale specifice acestei meserii şi să se asigure dezvoltarea durabilă a bazinelor miniere şi capacitatea ţării de a reactiva exploatarea resurselor miniere.

În luna mai 2004, au început dezbaterile la Proiectul de lege referitor la orientarea în domeniul energiei, după ce, anul trecut a avut loc la nivel naţional o dezbatere publică asupra acestei probleme, la care au participat miniştrii energiei şi industriei, forţele politice reprezentative şi societatea civilă. Legea va încerca să stabilească principalele priorităţi în domeniu, conform politicii economice guvernamentale. Ca sector strategic al economiei, domeniul energetic va trebui să evolueze conform nevoilor economiei naţionale, ale asigurării dezvoltării durabile la nivel european. Legea va stabili obiectivele politice ale dezvoltării domeniului energetic şi perfecţionarea instrumentelor juridice care să garanteze realizarea lor. 

 

 

 

 

Concluzii referitoare la măsurile luate în situaţia unor schimbări economice majore

Schimbările economice au constituit obiectul de studiu al instituţiilor preocupate de asigurarea măsurilor corespunzătoare menite a acompania aceste transformări profunde ale economiilor naţionale. Un astfel de studiu a fost realizat sub egida Preşedintelui Republicii, a Cabinetului primului ministru, a ministrului industriei, amenajării teritoriului, a altor organisme cu caracter interministerial. La cercetare au participat şi organizaţii sindicale confederale, precum şi alte asociaţii profesionale. Studiul a avut la bază rapoarte referitoare la problematica formării profesionale, ocupării forţei de muncă şi comparaţii cu situaţii din alte ţări europene. Concluziile acestuia au pus în evidenţă importanţa deosebită a unei atitudini active în elaborarea unor politici de conversie, de combatere a atitudinii defensive şi, mai ales, de necesitatea unei strategii anticipative. Studiul a remarcat, de asemenea, predominarea activităţii de reglementare în raport cu negocierile între parteneri sociali, ceea ce a creat uneori mari dificultăţi. S-a constatat că procedurile foarte complicate ale aplicării numeroaselor reglementări au încetinit procesul negocierilor şi au determinat numeroase situaţii de criză. 

O altă problemă dificilă a fost aceea a existenţei unor diferenţe importante, a unor inegalităţi în asigurarea măsurilor sociale ce au însoţit mutaţiile în zonele afectate (indemnizaţii de încetare a activităţii, dispozitive de recalificare etc.)

Cifrele arată că, la un an după încetarea activităţii, 60% din salariaţi sunt încă în şomaj, 15% ocupă un loc de muncă precar şi doar 15% găsesc un loc de muncă adecvat. După 5 ani, 36% din salariaţi nu găsesc unde să muncească, traumatismele sociale şi individuale provocate de această situaţie fiind deosebit de grave. Studiul arată că se impune educarea angajaţilor în spiritul formării de-a lungul întregii vieţi şi acceptării schimbărilor, în conjunctura actuală fiind imposibilă asigurarea unui loc de muncă permanent.

Experienţa a pus în evidenţă situaţii de adaptare la schimbările foarte variate în care au fost antrenaţi actorii locali, diverse instituţii publice care au încercat să combine acţiunea economică, amenajarea teritoriului, politica socială şi de formare.

Iniţiativele reuşite s-au desfăşurat pe trei mari principii: clarificarea rolurilor şi misiunilor diferiţilor actori; o responsabilizare crescută în activitatea de teren; o abordare globală a problemelor, încercând conectarea intervenţiilor de pe paliere diferite. 

Studiul a subliniat faptul că, în acest proces, statul reprezintă nivelul politic şi strategic care fixează orientările din perspectivă integrantă. Grupul de proiect va trebui să reunească reprezentanţii diferitelor administraţii, să conducă şi să coordoneze diferitele servicii. Nivelul regional are rolul de sinteză şi coordonare a procesului de desfăşurare a activităţii la nivel teritorial. Bazinul de ocupare a forţei de muncă este elementul central al acţiunii, în care se concentrează intervenţia economică, socială şi teritorială. S-a putut constata dezvoltarea unor noi forme de solidaritate, menite a reduce inegalităţile între salariaţi şi a determina integrarea în muncă.

În concluzie, studiul a arătat că etapele acestei activităţi sunt anticiparea şi stabilirea unui diagnostic al situaţiei; elaborarea măsurilor care însoţesc schimbările, prin mobilizarea diverşilor actori în numeroase proiecte; revitalizarea bazinelor de forţă de muncă prin recalificare, reorientare profesională.

Referitor la măsurile sociale care au însoţit restructurările economice, s-a putut constata că Ministerul pentru Probleme Sociale, de Muncă şi Solidaritate Socială a garantat calitatea dialogului social, a controlat respectarea procedurilor, a asigurat recalificarea salariaţilor şi a coordonat articularea între principalii parteneri capabili a realiza recalificarea. Principalul finanţator al acestei recalificări a fost însă întreprinderea, statul ajutând doar întreprinderile aflate în mare dificultate (din Fondul Naţional pentru Ocuparea forţei de muncă-FNE) şi prin intermediul Serviciului Public de Ocupare a Forţei de Muncă. Aceste instituţii au avut rolul de a facilita acţiunile întreprinse la nivel regional şi local.

Proiectele de revitalizare a zonelor şi de reconversie profesională au fost realizate în colaborare cu Ministerul Economiei şi Finanţelor şi cu Agenţia DATAR care au antrenat întreprinderile, colectivităţile locale, mai ales în domeniile inovaţiilor tehnologice, creării de întreprinderi, infrastructuri, formare profesională, reabilitarea zonelor industriale dezafectate. S-a remarcat complexitatea deosebită a sistemului francez de sprijinire a întreprinderilor prin utilizarea fondurilor europene, de stat şi ale colectivităţilor locale.

În viitor, se preconizează desfăşurarea unor parteneriate pe termen lung, în formule diferite (subvenţionare, avansuri rambursabile etc.), care să aibă un grad sporit de operaţionalitate şi eficienţă. 

 

 

 

 

 

 

 

■ Germania 

 

Crearea în 1952 a Comunităţii Europene a Cărbunelui şi Oţelului a coincis cu procesul de reconstrucţie a Germaniei, moment în care cererea de cărbune şi cocs în această ţară era în plină creştere. În 1957-1958 s-a produs o aşa-numită criză a cărbunelui, în urma căreia, începând cu 1960, au început să se ia măsuri urgente de reducere a numărului de mine de cărbune. Tot acest fenomen a culminat cu fuzionarea în 1969 a centrelor din bazinul Ruhr, pentru a forma societatea pe acţiuni Ruhrkohle AG (RAG AG). În perioada imediat următoare, cărbunele şi cocsul erau produse doar de cinci companii: Rhurkohle AG, Saarbergwerke AG, Preussag AG, Eschweiler Bergwerksverein şi Auguste Victoria/Sophia Jacoba. Au mai existat şi alte companii mai mici în regiunile Aachen, Bavaria şi Saarland. Această concentrare a producţiei de cărbune a fost însoţită de contracte pe termen lung încheiate cu industriile de energie şi oţel, lucru impus prin deciziile Comisiei cu privire la dispoziţiile comunitare în materia ajutorului de stat pentru industria minieră europeană (Art.95(1) din Tratatul CECO). 

Spre deosebire de sectorul energiei electrice şi cel al oţelului, piaţa combustibililor, dominantă până la mijlocul anilor '50, nu dispunea de nici o formă de protecţie în cadrul politicii cărbunelui. De aceea, în ciuda eforturilor constante ale industriei miniere de a susţine producţia de combustibili, nu s-a putut evita înlocuirea, aproape în totalitate, a cărbunelui de pe piaţa combustibililor mai întâi cu importurile de petrol şi mai târziu cu cele de gaz natural. 

Prin urmare, pentru menţinerea unei industrii miniere viabile şi eficiente, se impuneau măsuri urgente, iar acestea s-au concretizat într-o primă fază prin încheierea între Guvernul Federal şi guvernele landurilor Nordrhein-Westphalia şi Saarland, în martie 1997, a unui acord privind politica cărbunelui, act menit să asigure industriei miniere siguranţa de care avea nevoie, cel puţin până în 2005, adică după încetarea Tratatului CECO (24 iulie 2002). 

Acest lucru nu a fost însă posibil fără să se reducă la jumătate finanţarea de la bugetul de stat, între 1996-2005. Consecinţa inevitabilă a fost reducerea progresivă a producţiei la echivalentul a 26 de milioane de tone de cărbune (estimat pentru anul 2005), cu o forţă de muncă de doar 36.000 de lucrători. În acelaşi timp, la 1 ianuarie 1999, s-a hotărât fuzionarea celor trei producători de cărbune rămaşi (Rhurkohle AG, Preussag Anthrazit GmbH şi Saarbergwerke AG) cu Deutsche Steinkohle AG, o filială a marelui concern RAG AG. 

Pentru perioada următoare anului 2006, s-a încheiat, în iulie 2003, un acord de politică generală în materie, sub îndrumarea Cancelarului Germaniei. Împreună cu primul ministru al landului Nordrhein-Westphalia, industria cărbunelui şi sindicatul lucrătorilor din industriile minieră, energetică şi chimică, Guvernul Federal a hotărât să menţină pe termen lung activitatea de bază a industriei miniere. Acest acord prevede reducerea producţiei naţionale de cărbune de la 26 de milioane de tone estimate pentru 2005, la 16 milioane de tone, până în 2012. Tot în cadrul acestui proces de restructurare, forţa de muncă din industria cărbunelui, plănuită a fi redusă de la 42000 la 36000 de lucrători pentru anul 2005, va descreşte în continuare, astfel încât între 2006 şi 2012 să se ajungă la o cifră de aproximativ 20000 de lucrători. 

Pe de altă parte, s-a preconizat o reducere a ajutorului de stat pentru industria cărbunelui (reducerea subvenţiilor de la bugetul de stat) cu până la 50% între anii 1997-2005 şi se insistă pe o continuă reducere a acestor subvenţii, fapt ce plasează Germania pe primul loc în ierarhia statelor care au aplicat astfel de măsuri sectorului minier. 

Trebuie precizat faptul că ajutorul financiar destinat acoperirii pasivelor moştenite nu are nimic de a face cu partea operaţională a industriei cărbunelui şi, prin urmare, nu poate fi atribuit pentru actualele operaţiuni de minerit. Aceeaşi este şi situaţia fondurilor destinate procesului de închidere a minelor. 

În privinţa zonelor declarate defavorizate în urma dezafectării minelor şi disponibilizării personalului din industria de profil, Germania s-a confruntat şi ea cu mari probleme legate de disparităţile economice, reconversia şi reorientarea forţei de muncă. Ceea ce trebuie menţionat de la bun început este faptul că în Germania nu există o legislaţie specială cu privire la redresarea economică a acestor terenuri afectate. Aspectele juridice ale acestei probleme sunt reglementate prin Legea Federală a conservării solului, legile de amenajare regională a teritoriului şi prin codul construcţiilor. Legea conservării solului, intrată în vigoare la 1 martie 1999, stabileşte condiţiile de asanare a teritoriilor afectate, ca standarde naţionale de depoluare şi evaluare a riscurilor. Legea de protecţie a solului prevede anumite directive referitoare la planurile de asanare a zonelor şi propune un contract tip de restaurare. Legile de amenajare regională şi Codul construcţiilor cuprind regulile de deschidere a suprafeţelor sigilate, restricţiile privind exploatarea zonelor verzi, precum şi directivele de procesare în siguranţă a solurilor contaminate. 

În 1998 Ministerul Federal al Mediului a publicat un program prin care se stabileau următoarele obiective în privinţa redresării acestor zone: reabilitarea fostelor situri industriale şi eliminarea pericolelor pentru mediu şi sănătatea omului; reintegrarea siturilor reabilitate în circuitul economic şi reducerea consumului de terenuri de la 120 de ha pe zi (în 1998), la 30 ha pe zi până în 2020. 

Pe de altă parte, nu au lipsit nici iniţiativele agenţiilor de dezvoltare de la nivelul landurilor, cum ar fi Landesentwicklungsgesellschaft Nordrhein-Westfalen. Instituind un fond al proprietăţii în 1982, această regiune a poziţionat reamenajarea siturilor afectate şi a imobilelor vacante în centrul politicii sale, creând un model integrat de dezvoltare urbană. Activităţile fondului depăşesc cadrul strict al creării de parcuri comerciale atractive, vizând şi următoarele obiective: primatul calităţii în construcţia urbană asupra consideraţiilor de ordin strict economic; păstrarea arhitecturii industriale ca parte a patrimoniului naţional; conservarea monumentelor, precum mina de cărbune Zollverein XII din Essen sau parcul din North Duisburg, care au devenit acum puncte de atracţie turistică şi culturală în zona Ruhr. 

Până la ora actuală, au fost achiziţionate 2400 de ha în această stare, în 178 de locaţii, din care 971 de ha au fost deja reabilitate, amenajate şi introduse în circuitul economic. În jur de 61% din locaţiile comerciale amenajate au fost vândute şi continuă să se desfăşoare şi alte lucrări de repunere în circulaţie a terenurilor pentru următorii trei ani.

În 2001, landul Saxonia, care are aproximativ 18000 de hectare de teren afectat, a lansat un nou program de dezvoltare integrat şi interministerial, finanţat de Fondul European de Dezvoltare Regională (ERDF) al Comisiei Europene. 

Alte modele de reconversie economică a zonelor afectate de desfiinţarea marilor coloşi industriali: 

▪ O mină de cărbune din Dortmund Eving a fost transformată în parc comercial, în cadrul cunoscutului proiect regional IBA Emscher. Structura iniţială a fost convertită în spaţii pentru birouri şi, în ideea imitării arhitecturii construcţiilor păstrate, s-au folosit materiale asemănătoare pentru extinderea spaţiului cu un supermarket şi un complex comercial de tip mall. 

▪ În Gelsenkirchen se află sediul IBA, situat în clădirea abandonată a unei foste companii de producere a cărbunelui. Vechea structură de cărămidă a construcţiei a fost păstrată şi renovată în acelaşi spirit, astfel încât ea constituie la ora actuală ceea ce se cheamă land art. Pe un teren apropiat, în Wisseschaftspark Gelsenkirchen, IBA a construit cel mai mare solar din Germania, în scopul încurajării şi sprijinirii noilor întreprinderi în materia energiei. 

Sigur că toate aceste proiecte de reconversie economică a zonelor afectate au fost aspru criticate, cel mai important motiv fiind acela că pentru ele s-au folosit mari subvenţii din fondurile publice. Marile companii producătoare de cărbune şi oţel şi-au dat silinţa în obţinerea acestor subvenţii pentru curăţirea şi redresarea economică a acestor zone. Conform principiului echităţii, s-ar fi cuvenit poate ca aceste companii poluatoare să plătească din fondurile proprii lucrările de asanare, dacă nu şi pe cele de reconversie economică. În al doilea rând, s-a reproşat acestor proiecte faptul că au pus accent pe aspectul recreaţional şi nu pe crearea de noi locuri de muncă. 

 

 

 

 

 

 

■ Spania

 

 

Cele mai afectate zone din Spania sunt cele pe locul cărora s-au dezvoltat activităţi industriale, în special cele de minerit. La ora actuală, aceste industrii şi-au încetat activitatea, iar suprafeţele afectate rămase în urma lor sunt foarte aproape de zonele urbane, ceea ce face ca reconversia lor economică să fie dificil de dus la bun sfârşit. Cele mai extinse zone afectate sunt: Asturia, Cartagena şi Ţara Bascilor. 

În 1993 s-a dat publicităţii Inventarul Naţional al Terenurilor Contaminate, prin care se identificau aproximativ 18000 de situri industriale (publice şi private) posibil contaminate. Într-o primă fază de evaluare a riscurilor, s-au identificat 4532 de astfel de situri contaminate, din care 52% se situează în zone urbane. În 1995, o a doua fază de studiu a crescut numărul zonelor contaminate la 4900. Începând cu 1995 Regiunile Autonome întocmesc câte un inventar al propriului teritoriu, în scopul obţinerii numărului total de zone contaminate. 

Ca răspuns la nevoia tot mai acută de măsuri, Secretariatul de Stat pentru Mediu şi Locuinţe (Secretaria de Estado de Medio Ambiente y Vivienda) a iniţiat Planul Naţional pentru Remedierea Solurilor Contaminate (Plan Nacional de Recuperacion de Suelos Contaminados), prin care se face o analiză amănunţită al 650 de zone şi se monitorizează 275 de proiecte de revitalizare economică. Ministerul Mediului necesită aproximativ 400 de milioane de euro pentru cheltuielile de capital, o sumă asemănătoare fiind necesară şi Guvernului Regional. 

 

 

 

Politici şi programe

 

În Spania nu există vreun program special de sprijinire a regenerării zonelor afectate. La ora actuală se desfăşoară iniţiative importante de regenerare a terenurilor afectate în acele zone în care au funcţionat industrii miniere şi de prelucrare a metalelor. Acestea ar fi: Asturia, fostă zonă minieră şi de prelucrare a oţelului; Murcia, aflată în S-E Spaniei, unde au existat mine de zinc, plumb, o industrie chimică şi una de prelucrare a metalelor; Navara; Ţara Bascilor şi Huelva, situată în Andaluzia. 

Planul Naţional, aprobat în februarie 1995, ar putea excede dezvoltarea zonelor afectate, însă îşi limitează acţiunea şi finanţarea la renovarea terenurilor proprietate publică. Atât Ministerul Mediului, cât şi Regiunile Autonome finanţează 50% din costul acestor operaţiuni. 

Pe de altă parte, Regiunile Autonome au la dispoziţie posibilitatea de a încuraja sectorul privat, prin acordarea de credite de reducere a costurilor, rambursabile între 10 şi 15 ani. Aceste credite ar putea fi garantate prin poliţe de asigurare sau prin încheierea unui acord între societatea privată în cauză şi guvernul regional, prin care acesta din urmă va beneficia în final de o parte a profitului obţinut din refolosirea terenului redresat. Administraţia centrală poate participa la aceste operaţiuni financiare, finanţând 50% din suma oferită de Regiunile Autonome. Planul Naţional a fost conceput pe o perioadă de 10 ani, în care 800 de milioane de euro au fost alocaţi de Guvern Regiunilor Autonome, pentru efectuarea investigaţiilor şi identificarea problemelor specifice zonelor afectate. Pe lângă aceasta, Guvernul a semnat acorduri bilaterale de cooperare cu fiecare Guvern Regional, în scopul coordonării mai eficiente a investigaţiilor la faţa locului şi a proiectelor de redresare economică a zonelor. 

 

Finanţarea 

 

Cheltuielile de capital pentru realizarea operaţiunilor menţionate mai sus au fost estimate la 800 milioane de euro. 50% din această sumă va fi furnizată de Guvernele Autonome, iar restul de 50%, de către Ministerul Mediului din cadrul Guvernului Central sau de către Fondurile de Coeziune. 

Resursele sunt distribuite între 4 programe:

▪ Identificarea siturilor potenţial contaminate şi descrierea acestora (15 milioane de euro);

▪ Întocmirea proiectelor de remediere a zonelor (70 milioane de euro);

▪ Executarea proiectelor (680 milioane de euro) şi

▪ Monitorizarea (35 milioane de euro).

 

Actorii

 

Fostul Minister al Lucrărilor Publice, Transporturilor şi Mediului a fost un actor important la nivel naţional. Acesta, din nevoia tot mai acută de a soluţiona problema deşeurilor industriale, a înfiinţat societatea cu capital de stat EMGRISA (Empresa pare la Gestion de Residuos Industriales, Sociedades Estatal). 

EMGRISA este responsabilă cu:

▪ Gestionarea, tratamentul şi reciclarea tuturor deşeurilor industriale;

▪ Asistenţa şi furnizarea de echipament tehnic industriei, pentru minimizarea producerii de deşeuri;

▪ Remedierea terenurilor contaminate;

▪ Introducerea unor sisteme de gestionare a mediului şi de control al mediului;

▪ Calificarea şi cuantificarea deşeurilor industriale;

▪ Luarea de măsuri preventive pentru evitarea poluării solului;

▪ Investigarea şi clasificarea altor potenţiale zone contaminate.

 

Sediul materiei

 

Legea reziduurilor nr.10/21 aprilie 1998 este primul act normativ adoptat în această materie în Spania. Art.27 din 28 stipulează faptul că răspunderea pentru redresarea terenurilor contaminate revine poluatorului. Art.27 obligă Regiunile Autonome să întocmească inventare ale zonelor contaminate şi să proiecteze planuri de intervenţie. Art.28 prevede posibilitatea finanţării sectorului privat pe durata remedierii solurilor. 

Guvernele Autonome sunt autorizate să elaboreze cadrul legislativ necesar protecţiei mediului. Doar Galicia şi Catalunia au legislaţie specială pe problema solurilor contaminate, dar aceasta este în contextul mai larg al legislaţiei privind deşeurile. Aceste legi sunt: Legea nr.6/15 iulie 1993 (Reguladora de Residuos de la Generalitat de Catalunya) şi Legea nr.10/22 august 1997 (de Residuos Solidos de Galicia).

În privinţa viitorului industriei miniere în Spania, Ministerul Industriilor a semnat la 15 iulie 1997 un Plan cu sindicatele (Union General de Trabajadores) şi Comisiile Muncitoreşti (Comisiones Obreras). Acesta stabileşte volumul ajutorului financiar pentru sectorul minier, obiectivele producţiei şi restructurarea forţei de muncă pentru perioada 1998-2005.

Planul conţine următoarele:

▪ Reducerea progresivă a ajutorului din fonduri publice. În 1998 reducerea s-a făcut cu 4%; în anii următori, cu câte 5% pe an pentru minele de suprafaţă şi cu câte 3% şi 4% pe an, pentru minele de adâncime. În total, finanţarea din banii publici va fi redusă între 1998-2005 cu 20-25%. 

▪ Reducerea cu 30% a producţiei, obiectivul fiind producerea în 2005 a 13 milioane de tone de cărbune, faţă de 18 milioane de tone estimate la iniţierea planului.

▪ Reducerea cu 30% a numărului de angajaţi. În 2005 ar trebui să se ajungă la 18000 de lucrători, de la 25000.

▪ Disponibilizările vor fi „netraumatice”, prin stimularea pensionării anticipate în mod voluntar. Vârsta minimă de pensionare va fi redusă de la 55 de ani, la 52. Vârsta de pensionare se va calcula prin aplicarea la vârsta reală a lucrătorilor a unor coeficienţi de vechime în muncă şi de risc, specifici sectorului minier. Acesta înseamnă că minerii care au împlinit o anumită vechime în muncă, se pot pensiona şi după vârsta de 40 de ani. Planul privind viitorul mineritului asigură 78% din salariul brut persoanelor care se pensionează cu anticipaţie, cu o revizuire anuală a indexului preţurilor de consum. Aceste condiţii sunt aplicabile doar angajaţilor din companiile miniere cu capital privat, pentru cei din sectorul public aplicându-se o remuneraţie egală cu 100% din salariul net. 

▪ Sprijinirea măsurilor de relansare a activităţilor în regiunile afectate: îmbunătăţirea sistemelor de comunicaţii în zonele miniere, recalificarea angajaţilor, crearea unei reţele de întreprinderi mici şi mijlocii pentru sectorul minier. 

Agenţia Publică de Sprijinire a Industriei Cărbunelui, din cadrul Ministerului Industriilor, este însărcinată cu monitorizarea şi controlul aplicării măsurilor prevăzute în Plan. Comisia de administraţie a agenţiei cuprinde reprezentanţi ai Societăţii Publice de Participare Industrială, reprezentanţi ai Guvernului şi ai comunităţilor autonome pe teritoriul cărora se află exploatări de cărbune, reprezentanţi ai consiliilor oraşelor miniere şi ai sindicatelor. 

 

■ STATELE UNITE ALE AMERICII

 

 

 

Resursele de cărbune ale SUA totalizează aproximativ 250 de miliarde de tone, reprezentând 25% din resursele de pe glob. În regiunea vestică a ţării, în special în statele Montana şi Wyoming, se găsesc circa 47% din totalul rezervelor de cărbune ale SUA.

În perioada 1980-1995, productivitatea muncii în sectorul minier s-a triplat datorită retehnologizării şi restructurării. Principalele iniţiative legislative au fost "Standardele de performanţă în sectorul minier" (1971) şi "Amendamentele la legea privind calitatea aerului" (1990). Producţia de cărbune a SUA a cunoscut o creştere constantă, cu o rată anuală de 5,5%, în regiunea vestică, această rată fiind de 3 ori mai mare decât în restul ţării. În aceeaşi perioadă, în minele din estul ţării, au fost restructurate circa 31.000 de locuri de muncă, reprezentând 50% din totalul acestora.

Potrivit studiilor experţilor americani, perioada de funcţionare a unei mine este calculată în funcţiile de rezervele de cărbune existente, la nivelul SUA existând o strategie în ceea ce priveşte închiderea şi redeschiderea unor mine, precum şi în ceea ce priveşte realocarea forţei de muncă. Statisticile relevă faptul că, în medie, prin acţiunile de închidere/redeschidere a minelor, anual, se pierd 2/3 din numărul de posturi şi se creează 1/2 din numărul posturilor. De asemenea, o parte din aceste posturi se pierd datorită politicilor de mediu ale Administraţiei americane, o serie de mine fiind închise temporar pentru o perioadă de 1-3 ani. 

Potrivit Departamentului american pentru sănătate şi siguranţa minelor, numărul total de persoane angajate în sectorul minier a scăzut de la 155.023 de persoane în 1975, la 77.868 persoane în anul 1995, valori raportate la cele 2355 de mine existente în 1975, respectiv 1323 mine deschise la nivelul anului 1995. Media anuală privind crearea de locuri de muncă în minerit a fost de 0,158, raportată la media pe întreaga industrie americană. De asemenea, media pentru desfiinţarea de locuri de muncă a fost de 0,186, ambele valori fiind considerate mari în raport cu cele înregistrate în alte ramuri ale industriei americane. Procentul de reîncadrare a personalului disponibilizat din sectorul minier, 25% pentru perioada analizată, este superior celui de 18% înregistrat în celelalte industrii americane. Cea mai mare parte a celor reangajaţi reprezintă personal de subteran, apreciindu-se că aceşti angajaţi pot fi mai greu angajaţi în programe de reconversie. Din anul 1996, valorile consemnate în statisticile oficiale cuprind întreaga industrie de minerit: cărbune, metale feroase şi neferoase, cariere de piatră, etc.

Potrivit statisticilor, procentul minelor închise şi redeschise în perioada 1975-1990 este următoarul: 34% în 1975, 27,6% în 1980, 28,4% în 1985 şi 19,6% în 1990. Valorile cele mai mari au fost semnalate în perioada recesiunilor economice din anii 1977 şi 1983, iar pentru redeschiderea minelor şi angajarea forţei de muncă, în anul 1978. 

În general, în legislaţia americană se regăsesc doar prevederi privind siguranţa minelor şi asigurarea sănătăţii personalului angajat. 

Personalul disponibilizat din sectorul minier dispune de prevederi similare celorlaţi disponibilizaţi din industria americană: compensaţii, asigurări, sistem de pensii, etc. Se are în vedere:

- implementarea acestora în programul guvernamental LMIS (Labour Market Information System) pentru găsirea unui nou loc de muncă; sumele oferite în acest scop de Administraţia americană se ridică la 150 milioane de dolari pe an;

- programe de pregătire, reconversie şi reorientare profesională; Sumele oferite în acest scop de Administraţia americană se ridică la 121 milioane de dolari pe an;

- potrivit "Social Security Act", la sfârşitul anului fiscal, o sumă din beneficiile societăţilor care disponibilizeză personal se virează în contul de compensare (550 de milioane de dolari la nivelul industriei americane);

- agenţii specializate asigură protecţia financiară a copiilor proveniţi din familiile disponibilizate; 

- o parte din fondurile provenite din vânzarea terenurilor aflate în vecinătatea minelor închise se tranferă în fondurile de compensare;

- fiecare stat american administrează un fond de asigurări stabilit în baza legilor federale, sumele fiind acordate disponibilizaţilor pe perioada de un an;

- plăţile compensatorii care sunt plătite disponibilizaţilor din minerit sunt acordate pentru o perioadă care variază de la 39 la 52 de săptămâni. Potrivit prevederilor Codului Fiscal, plăţile compensatorii nu se impozitează. De asemenea, sumele cheltuite de guvernele federale cu programele de reconversie vor fi reţinute din veniturile care vor fi obţinute în urma angajării într-un nou loc de muncă a persoanei disponibilizate; 

- fiecare persoană disponibilizată beneficiază de asigurare medicală gratuită pentru aceeaşi perioadă de timp;

- şomerii americani au prioritate la angajare faţă de persoanele de altă cetăţenie aflate legal pe teritoriul SUA, cu excepţia situaţiilor de interes naţional prevăzute de guvernele federale.

 

 

■ POLONIA 

 

 

Polonia s-a confruntat cu zone industriale compacte aflate în criză, cum ar fi Silezia Superioară şi Walbrzych, aflate într-un proces major de restructurare, atât în privinţa industriei miniere, dar şi celei a oţelului. În acest context, au apărut şi probleme de protecţia mediului. Şomajul în aceste zone este ridicat, cu niveluri de peste 25% şi cu perspective de creştere în viitor a şomajului drept consecinţă a proceselor de restructurare. 

În februarie 1993 au început primele eforturi de soluţionare a problemelor regionale, pentru regiuni precum Walbrzych şi Lódz, elaborându-se, în acest sens, şi un plan de restructurare. Planul includea un calendar de măsuri, alături de fonduri privind plăţile de disponibilizare acordate angajaţilor concediaţi, fonduri provenite din bugetul de stat. 

Ca urmare a dificultăţilor regionale, în 1995 a fost semnată iniţiativa denumită „Contractul pentru Voievodatul Katowice", destinat regiunii Silezia Superioară. Acest fapt se explică prin aceea că restructurarea industriei miniere din Polonia este considerată inseparabilă de restructurarea voievodatului Katowice, odată ce acesta din urmă cuprinde 64 din cele 66 de mine în funcţiune în respectiva regiune. 

În 1994, zonele „ameninţate” cuprindeau 412 de localităţi, situate în 26 de voievodate, reprezentând 22% din teritoriul Poloniei şi 15% din populaţie. Printr-o ordonanţă a Consiliului de Miniştri din 24 februarie 1995, au fost adăugate 75 de localităţi listei iniţiale. 

În 1994, programul „STRUDER" din cadrul PHARE a inclus voievodate reprezentând zone agricole subdezvoltate (Olsztyn şi Suwalki), vechi zone industriale (Lodz, Katowice, Walbrzych) şi zone mono-industriale (Rzeszow). Până în iunie 1996, prin programul STRUDER a fost investit un fond de peste 104 milioane euro în peste 800 de IMM-uri. 

Programul „STRUDER II” urmăreşte, în primul rând, promovarea dezvoltării economice în regiunile selectate, afectate de procese de restructurare economică. Programul acoperă 14 voievodate, pentru perioada 1997–1999. 

De asemenea, programul INRED, tot în cadrul PHARE, urmărea pregătirea regiunilor Poloniei pentru o utilizare eficientă a fondurilor structurale. Programul s-a derulat pe perioada mai 1998–decembrie 1999. 

 

 

Volumul fondurilor publice implicate de restructurare până în 2004

Alături de Programul de restructurare a sectorului minier pentru perioada 2003–2006, a fost adoptat documentul intitulat „Concepte ale programului de reducere a consecinţelor restructurării forţei de muncă în minerit în regiunea Silezia". 

Deoarece sectorul minier este aproape în întregime în proprietatea publică, costurile de restructurare sunt suportate din bugetul de stat. Se estimează faptul că în perioada 1998–2002 au fost cheltuite fonduri de aproximativ 7,2 miliarde zloţi, dintre care 1,5 miliarde zloţi au fost alocate cheltuielilor referitoare la închiderea minelor. Restul fondurilor au fost destinate protecţiei mediului şi reducerii consecinţelor sociale, dintre care, un element cheie a privit costurile concedierii minerilor. 

Un alt element al programului de restructurare s-a referit la soluţionarea datoriei acumulate de către respectivul sector, urmărindu-se o restructurare financiară. Datoriile privesc, în special, contribuţiile la asigurările sociale. 

Noul program de restructurare a sectorului minier din 2003 a stabilit că întreprinderile din acest sector au datorii în valoare totală de 19,8 miliarde zloţi. 

 

Scheme de asistenţă socială pentru minerii disponibilizaţi

 

Legea din 28 decembrie 1989, cu modificările şi completările ulterioare, privind principiile speciale ale încheierii raporturilor de muncă a reglementat problema concedierilor colective, acolo unde reducerea forţei de muncă s-a făcut pe considerente economice sau de nivel organizatoric. Legea respectivă se aplică şi pentru societăţile declarate falimentare sau pentru cele în curs de lichidare. 

Alături de acest cadru juridic, există şi alte posibilităţi de sprijin ad hoc destinate societăţilor aflate în cursul procesului de restructurare: subvenţii pentru finanţarea plăţilor compensatorii, împrumuturi pentru suplimentarea finanţărilor pentru investiţii, alături de creditele acordate de către Banca Mondială (prin programul EFSAL), precum şi beneficii temporare, asigurate din Fondul pentru garantarea contribuţiilor la asigurările sociale. Pe de altă parte, se pot negocia condiţii mai favorabile pentru plata datoriilor cu Agenţia pentru Securitate Socială. 

Măsurile sociale, cuprinse în programele de restructurare, conţin două tipuri de instrumente pentru acordarea protecţiei sociale: 

- instrumente care permit scurtarea perioadelor necesare pentru obţinerea alocaţiilor şi a beneficiilor sociale pentru disponibilizare;

- instrumente de stimulare a pieţei forţei de muncă, compensări, cursuri de pregătire, credite, asistenţă consultativă. 

Soluţiile aplicate anumitor măsuri sociale şi, în special, în privinţa cuantumului şi tipului de beneficii sociale, precum şi criteriile de aplicare reies din condiţiile specifice aplicabile ramurii industriale respective, precum şi din rezultatele negocierilor purtate de către părţile interesate. 

Pentru limitarea efectelor negative ale reformelor în privinţa pieţei forţei de muncă, instrumentele au fost destinate minerilor disponibilizaţi, angajatorilor şi comunităţilor miniere. Programul de restructurare a fost întemeiat pe Pachetul Social pentru Mineri, reprezentând programul guvernamental pentru minerit. Aceste măsuri permit încheierea voluntară a raporturilor de muncă, cu consimţământul angajatorului. În cursul perioadei de restructurare a societăţilor miniere, angajaţii, care nu beneficiază de dreptul de a se pensiona, au următoarele drepturi de protecţie socială: 

- acordarea unei perioade suplimentare de până la 5 ani la durata angajării pentru a beneficia de dreptul de pensionare. În cursul acestei perioade respectivul angajat are dreptul la o alocaţie în bani de până la 75% din salariu, calculată la data părăsirii locului de muncă;

- dreptul la o alocaţie socială, acordată pe o durată de până la 2 ani, plătită pentru timpul necesar recalificării profesionale şi obţinerea unui loc de muncă în afara industriei miniere. Această alocaţie reprezintă până la 65% din salariu, iar dacă angajatul obţine un loc de muncă în afara industriei miniere ori începe o activitate lucrativă, el are dreptul să primească 50% din alocaţia acordată. De asemenea, el are dreptul la pregătire profesională gratuită, pentru schimbarea calificării sale profesionale;

- o alocaţie în bani, plătită într-o singură tranşă, la momentul dobândirii unui loc de muncă în afara industriei miniere, dacă acest lucru se realizează în termen de 24 de luni de la încetarea raporturilor de muncă în industria minieră. Cuantumul acelei alocaţii scade în funcţie de anul încetării raporturilor de muncă. În anul 2000, această alocaţie reprezenta de 10 ori valoarea salariului mediu lunar, în 2001 de 8 ori, iar în 2002 de 6 ori;

- o alocaţie în bani, într-o singură tranşă, necondiţionată de îndeplinirea altor criterii;

- credite preferenţiale pentru începerea unei activităţi lucrative;

- acordarea de asistenţă consultativă gratuită. 

De asemenea, un angajator care angajează un fost lucrător minier, în special în cazul întreprinderilor înfiinţate în acest scop, poate beneficia de un credit bancar preferenţial, care să acopere costurile suportate. 

Programul de restructurare a sectorului minier (2004–2006) şi Strategia pentru perioada 2007–2010 

 

Aceste două documente au fost adoptate de către Consiliul de Miniştri pe 27 aprilie 2004. 

La 28 ianuarie 2003, Consiliul de Miniştri a adoptat „Programul de restructurare a sectorului minier pentru perioada 2003–2006", având drept obiect aplicarea legislaţiei anti–criză şi, respectiv, a privatizării anumitor mine. Principalele obiective ale acelui program includeau:

- punerea în practică a schimbărilor organizatorice şi structurale;

- restructurarea financiară pentru asigurarea îmbunătăţirii lichidităţilor;

- ajustarea capacităţii de producţie pentru atingerea nevoilor pieţei şi a nivelului de ocupare profesională pentru atingerea cerinţelor de ajustare a capacităţilor de producţie. 

La 28 noiembrie 2003, Parlamentul a adoptat Legea privind restructurarea sectorului minier pentru perioada 2003–2006, care a intrat în vigoare pe 29 decembrie 2003. Legea asigură instrumentele necesare pentru facilitarea atingerii obiectivelor precizate în programul de restructurare a respectivului sector. 

Ulterior, au avut loc şi alte evoluţii, precum:

- sporirea rapidă a volumului cererii şi ofertei pe pieţele externe de cărbune;

- aderarea Poloniei la UE şi necesitatea subsecventă de asigurare a asistenţei prin fonduri publice pentru sectorul minier în conformitate cu Regulamentul Consiliului 1407/2002. 

La 31 decembrie 2003, întreprinderile din sectorul minier aveau 136.454 de angajaţi, dintre care 77% personal subteran (105.127 persoane). La aceeaşi dată, aproximativ 46,6% din personalul angajat în acest sector era în vârstă de peste 41 de ani. De aceea, o pondere substanţială din personalul subteran era eligibil pentru obţinerea de beneficii sociale, cum ar fi, de exemplu, pensii pentru limită de vârstă. 

Începând cu 1998, volumul forţei de muncă din industria minieră a scăzut cu aproximativ 106.900 angajaţi, adică cu 43,9% din totalul forţei de muncă ocupate în această industrie, incluzând 4300 în 2003. 

În 2003, pensionarea a reprezentat principalul motiv în baza căruia s-a realizat reducerea forţei de muncă. Pe de altă parte, întreprinderile miniere includ personal reangajat în baza dispoziţiilor Codului muncii, personal calificat etc. 

În privinţa regimului proprietăţii asupra întreprinderilor miniere, trebuie spus că Trezoreria este proprietar al întregului capital social pentru respectivele întreprinderi, cu excepţia unei societăţi, LW Bogdanka S.A., la care Trezoreria deţine 96% din capitalul social. 

Competenţa ministrului responsabil cu Trezoreria este precizată în art. 2 par. 5 şi art. 18(1) din Legea privind regulile de exercitare a drepturilor Trezoreriei de Stat din 1996. Această lege nu se aplică societăţii LW Bogdanka S.A., datorită procesului de restructurare aflat în curs. 

Pe de altă parte, în comparaţie cu începutul anului 2003, numărul de mine deschise nu a suferit o schimbare, existând tot 40 de astfel de mine. De asemenea, există deschisă o mină privată, cea de la Siltech. 

Programul de măsuri de restructurare pe perioada 2004–2006

Măsurile de restructurare propuse urmăresc: 

- eficientizarea economică a entităţilor productive;

- realizarea necesităţilor naţionale de cărbune de către mine şi alte entităţi economice aparţinând industriei miniere;

- eficientizarea economică a exporturilor realizate de către industria minieră;

- echilibrarea costurilor şi veniturilor;

- echilibrarea ocupării profesionale în industria minieră cu capacitatea de producţie, care, de asemenea, trebuie pusă în echilibru cu cerinţele pieţei;

- finanţarea din fonduri proprii a proiectelor privind cheltuielile de capital şi a celor de modernizare;

- încetarea asistenţei publice acordate entităţilor miniere;

- conformarea cu cerinţele protecţiei mediului şi cu standardele protecţiei muncii. 

Strategia guvernamentală realizează o separare între atribuţiile guvernului şi cele ale întreprinderilor miniere. Astfel, consiliul de administrare al fiecărei societăţi din domeniul minier este responsabil de transpunerea măsurilor la nivelul acelei întreprinderi, precum şi de stabilirea metodelor şi calendarului de măsuri pentru ajustarea capacităţii de producţie la cerinţele pieţei, echilibrarea ocupării profesionale cu nevoile producţiei şi structurarea costurilor pentru asigurarea eficienţei economice a operaţiunilor societăţii respective. Pe de altă parte, ministerul economiei are obligaţia de a prezenta planuri cu privire la accesul la rezervele de cărbune şi la închiderea unităţilor de producţie către Consiliul de Miniştri, până la data de 30 iunie 2004. 

Prin această strategie, Guvernul şi-a asumat obligaţia de a nu acorda ajutor de stat pentru întreprinderile miniere, destinat acoperirii pierderilor curente. Cu alte cuvinte, în situaţia lipsei posibilităţilor de susţinere a activităţilor de restructurare, trebuie iniţiat procesul de lichidare pentru întreprinderile miniere respective.

 

Planul de închidere a unităţilor de producţie

 

Din punctul de vedere al securităţii energetice a statului şi a independenţei faţă de ameninţările de ordin geologic, a fost instituită o rezervă tehnică, presupunându-se că nu trebuie să depăşească 3% din producţia sectorului minier polonez. 

Minele selectate pe baza criteriilor cuprinse în strategia Guvernului polonez şi desemnate pentru lichidare înainte de 2007 vor constitui baza planului de lichidare. Respectivul plan, prin luarea în considerare a ajutorului de stat permis, va fi prezentat Comisiei Europene. Planul de lichidare a unităţilor de producţie va include, de asemenea, mine care nu sunt calificate să intre în planul de acces la rezervele de cărbune. 

Potrivit Legii din 28 noiembrie 2003 cu privire la restructurarea sectorului miner pe perioada 2003–2006, consiliile de administraţie ale societăţilor miniere sunt cele competente să adopte deciziile de începere a procedurii de lichidare a minelor. Totuşi, în cursul procesului decizional trebuie avute în vedere considerente legate de situaţia prezentă şi viitoare a pieţei cărbunelui, atât la nivel naţional cât şi internaţional, precum şi situaţia specifică din statele membre ale UE. Mai mult, datele de finalizare a operaţiunilor de lichidare trebuie alese ţinând cont de situaţia pieţei cărbunelui. 

 

Privatizarea sectorului minier

 

Procesul de privatizare urmăreşte generarea de beneficii, în special în privinţa dobândirii independenţei faţă de actualul proprietar, Trezoreria. Privatizarea ar urma să se facă prin înstrăinarea acţiunilor deţinute în baza Legii privatizării. Înainte de oferirea spre vânzare a respectivelor acţiuni, se va stabili statutul juridic al activelor societăţilor supuse privatizării, a situaţiei societăţilor în acel moment, a perspectivelor viitoare de dezvoltare a acestora, precum şi ţinând cont de obligaţiile de mediu. Respectivele operaţiuni de evaluare se vor realiza prin intermediul unui consultant de privatizare ales în acest scop. 

 

Împrumuturi acordate de către Banca Mondială

 

În februarie 2004, s-a convenit acordarea de către Banca Mondială a unui împrumut în valoare de 200 milioane dolari, în baza programului de reformă a sectorului minier. Împrumutul respectiv este destinat reducerii efectelor sociale ale programului de reformă. 

Acordarea împrumutului a fost condiţionată de îndeplinirea următoarelor măsuri:

- aprobarea de către Ministerul Economiei, Muncii şi Politicii Sociale a Manualului operaţional care stabileşte metodele de monitorizare şi cheltuire a subvenţiilor bugetare pentru sprijinirea restructurării sectorului minier şi respectarea procedurilor cuprinse în acesta;

- aprobarea de către organismele de conducere ale societăţilor miniere a planurilor proprii de afaceri pentru perioada 2004–2010;

- semnarea acordurilor de aplicare între ministrul economiei şi societăţile miniere în privinţa utilizării creditelor;

- publicarea, de către societăţile miniere, a declaraţiilor financiare proprii, auditate în prealabil;

- punerea în aplicare a schemei de monitorizare socială pentru asigurarea faptului că obiectivele de restructurare profesională au fost îndeplinite;

- ajustarea sistemului informatic „IDA Katowice" pentru îndeplinirea necesităţilor de monitorizare a utilizării subvenţiilor bugetare pentru finanţarea restructurării forţei de muncă în sectorul minier;

- monitorizarea plăţii obligaţiilor datorate creditorilor din sectorul public de către societăţile miniere. 

 

Asistenţa publică

 

Pe perioada 2004–2010, asistenţa din fondurile publice pentru sectorul minier se va realiza prin următoarele instrumente:

- subvenţii din bugetul de stat pentru restructurare;

- amortizarea datoriilor;

- creşteri de capital;

- extinderea limitelor de timp pentru restituirea obligaţiilor financiare;

- restituirea obligaţiilor financiare în tranşe;

- convertirea obligaţiilor financiare în acţiuni. 

Începând cu 2004, prin aplicarea Regulamentului Consiliului nr. 1407, sprijinirea procesului de restructurare poate include fonduri puse la dispoziţie pentru finanţarea cheltuielilor iniţiale de capital. Totuşi, bilanţul unor astfel de subvenţii nu poate depăşi 30% din costurile totale ale proiectului actual de investiţii. 

Asistenţa publică pentru restructurarea sectorului minier, sub forma subvenţiilor de la bugetul de stat, trebuie asigurată pentru reducerea capacităţii de producţie şi pentru restructurarea forţei de muncă. În privinţa acestui din urmă aspect, finanţarea eligibilă din fondurile publice priveşte măsuri precum:

- restructurarea forţei de muncă;

- alocaţii de cărbune pentru foştii lucrători minieri, pensionaţi pentru limită de vârstă sau ca urmare a dobândirii unor handicapuri;

- plăţi de disponibilizare în legătură cu închiderea minelor. 

Strategia de restructurare a sectorului minier include şi o estimare a fondurilor publice destinate restructurării forţei de muncă, care presupune un total de 14 100 persoane eligibile care vor primi plăţi de disponibilizare, iar un număr de 8 600 de angajaţi vor primi plăţi de actualizare a beneficiilor. 

 

Raţionalizarea politicii de ocupare profesională

 

Conform art. 22 din Legea din 28 noiembrie 2003 privitoare la restructurarea sectorului minier, întreprinderile sunt obligate să se abţină de la angajarea unei noi forţe de muncă până la data de 31 decembrie 2006, exceptând categoriile de personal menţionate în strategie. Acest principiu trebuie respectat în mod strict, consiliile de supraveghere ale întreprinderilor putând să-şi dea acordul doar pentru anumite situaţii justificate. 

Pe de altă parte, consiliile de administraţie ale societăţilor miniere trebuie să adopte strategii de ocupare profesională pe termen lung, urmând în mod strict obiectivele menţionate în strategia guvernamentală. În orice moment, consiliile de administraţie pot reduce, până la minimum necesar, forţa de muncă, incluzând aici pensionarea pentru limită de vârstă a angajaţilor respectivelor societăţi.

 

Baza juridică a adoptării programelor de restructurare la nivel regional

 

1. Ordonanţa Consiliului de Miniştri din 20 mai 2003 privind cerinţele detaliate, marja şi modurile de sprijinire a proiectelor iniţiate de către autorităţile de autoguvernare regională prin resursele Fondului de Muncă. În temeiul acestei ordonanţe, Consiliul Regiunii (board of the region) elaborează, aprobă pentru punerea în aplicare şi solicită Ministerului Economiei, Muncii şi Politicii Sociale alocarea de resurse din rezerva acestuia din urmă pentru aplicarea programelor având următoarele obiective:

- menţinerea şi crearea de noi locuri de muncă;

- reducerea efectelor negative ale şomajului;

- sprijinirea măsurilor de reducere a datoriilor pentru societăţile care au limitat în mod considerabil ocuparea profesională, datorită restructurării lor în legătură cu reducerea numărului de locuri, lichidare sau faliment. 

2. Legea din 12 mai 2000 privind regulile de sprijinire a dezvoltării regionale şi Legea din 26 noiembrie 1998 privind veniturile autorităţilor de autoguvernare. Aceste două legi privesc măsurile finanţate prin alte resurse financiare. 

 

Programul de restructurare industrială în regiunea Małopolska

 

Acest program a fost adoptat pentru transpunerea în practică a strategiilor guvernamentale, inclusiv cea destinată sectorului minier. 

În 2002, ocuparea profesională în industria din această zonă era de 170.979 persoane, înregistrând o tendinţă descrescătoare: între 1998–2002, ocuparea profesională totală în industria acelei regiuni a scăzut cu 22,8%.

În domeniul minier, cele mai importante organisme sunt:

- mina de la Brzeszcze, având 3700 de angajaţi;

- mina "Janina" de la Libiąż, cu 2900 de angajaţi;

- întreprinderile miniere şi metalurgice "Bolesław" din Bukowno, cu 2300 de persoane.

Reducerea numărului de angajaţi în sectorul industrial este însoţită de ajustări în structura forţei de muncă. În regiunea Małopolska, numărul persoanelor angajate în sectorul industrial privat este în continuă creştere, în timp ce, în sectorul public, numărul forţei de muncă este într-o scădere mult mai accentuată. 

În privinţa înfiinţării de IMM-uri, în 2002 în regiunea Małopolska, a crescut numărul întreprinderilor nou înfiinţate. Potrivit sistemului naţional REGON, la sfârşitul lunii decembrie a anului 2002, existau 3.468.200 de întreprinderi la nivel naţional. În regiunea Małopolska funcţionau 278.200 de întreprinderi, prin urmare acea regiune ocupa al cincilea loc în privinţa numărului de întreprinderi înfiinţate, după Mazovia, Silesia, Wielkopolska şi Silezia Inferioară. În 2001, sectorul IMM-urilor în această regiune avea 432.200 de angajaţi. 

 

Sisteme de sprijin financiar pentru IMM-uri

 

Fondul regional de credit Małopolska a fost constituit prin hotărârea adunării generale extraordinare a MARR S.A., având o valoare de 2.025.674 zloţi. Respectivul fond pune la dispoziţia agenţilor economici credite pentru înfiinţarea, derularea şi extinderea activităţilor economice, inclusiv prin crearea de locuri de muncă. Creditele au o limită valorică de 20.000 zloţi pe o perioadă maximă de 24 de luni. Dobânda este stabilită la 5,6% pe an în cazul creditelor cu o durată de până la un an şi, respectiv, 7,5% pentru cele care depăşesc un an. 

Fondul de garantare a creditelor Małopolska are drept obiectiv asigurarea asistenţei financiare pentru înfiinţarea, derularea activităţilor şi extinderea activităţilor pentru IMM-uri. La data de 31 decembrie 2002, capitalul fondului respectiv era în valoare de 4 miliarde zloţi, dintre care 2 miliarde reprezenta valoarea capitalului propriu al acelui fond. 

Fondul de garantare a creditelor al Agenţiei de Dezvoltare Regională Tarnów are drept obiectiv asistenţa financiară a IMM-urilor pentru înfiinţarea, desfăşurarea activităţilor şi extinderea acestora. Condiţia este aceea ca IMM-urile să activeze în zona Tarnów şi în regiunile limitrofe. Ajutorul se acordă sub forma unor credite, alături de acordarea de garanţii pentru alte credite bancare acordate IMM-urilor. 

 

Restructurarea sectorului minier în regiune

 

La începutul anilor ’90, cererea internă de cărbune a scăzut cu 50 de milioane de tone anual, iar volumul producţiei s-a redus cu 180 milioane tone anual. Reformele pentru sectorul minier au început prin desfiinţarea structurilor de supraveghere asupra organismelor administrative ale întreprinderilor din industria minieră. În acest fel, întreprinderile miniere au devenit independente. Totuşi, acest fapt nu a dat rezultatele scontate, odată ce respectivele întreprinderi nu aveau capacitatea de a acţiona în mod independent în cadrul noii economii de piaţă. 

Procesul planificat de reforme în sectorul minier este materializat prin Proiectul de lege cu privire la reforma industriei miniere pentru anii 2003–2006, adoptat de către Guvern la 2 septembrie 2003. Proiectul de lege instituie regulile privind restructurarea financiară, reducerea forţei de muncă, închiderea unor mine şi reajustările de nivel organizatoric din sectorul minier. De asemenea, el acordă drepturi speciale autorităţilor locale din zonele miniere şi resurse financiare pentru aplicarea măsurilor de reformă. Programul de reformă este structurat pe trei piloni: restructurarea financiară a societăţilor miniere (finanţarea restructurării obligaţiilor băneşti ale societăţilor miniere, apărute până la 30 iunie 2003), restructurarea forţei de muncă şi închiderea minelor. 

Minele care sunt destinate a fi închise îşi vor reduce producţia în mod gradual. Angajaţii disponibilizaţi vor beneficia de măsuri de protecţie socială, cum ar fi plăţile pentru disponibilizări şi creditele nerambursabile pentru recalificare, contracte de calificare şi credite pentru înfiinţarea de întreprinderi. Proiectul de lege are în vedere disponibilizarea a 28.000 de persoane din sectorul minier, dintre care 14.000 vor primi plăţi pentru disponibilizare, 8.500 vor primi credite pentru activare (formare profesională, angajare subvenţionată, ori credite pentru înfiinţarea de întreprinderi), iar 7.000 vor părăsi sectorul prin pensionare ori prin găsirea altor locuri de muncă. 

Criterii de delimitare a zonelor de intervenţie:

- localizarea anumitor tipuri de activităţi: zonele cu capacităţi industriale de producţie în sectorul minier, al fierului şi oţelului etc., precum şi societăţi care se află într-o cooperare strânsă cu acele capacităţi de producţie şi care au angajate mai mult de 9 persoane;

- zone în care nivelul populaţiei ocupate în industrie din numărul total al forţei de muncă depăşeşte 50% din valoarea medie pentru întreaga regiune;

- zone în care nivelul populaţiei disponibilizate din numărul total al şomerilor depăşeşte 50% din valoarea medie pentru întreaga regiune. 

Aria programului de intervenţie include toate zonele care îndeplinesc toate cele trei criterii menţionate. 

Justificarea acestei metode de desemnare a ariei de intervenţie este aceea de stabilire cu precizie a nevoilor de acordare a ajutorului direct pentru zonele cu comunităţi ameninţate în mod extensiv de efectele proceselor de restructurare ale sectoarelor tradiţionale ale economiei. Procesele de restructurare, alături de acţiunile orientate spre îmbunătăţirea tehnologiei de producţie şi a administrării, implică, de asemenea, şi reajustări de personal. 

Pentru regiunea Małopolska, zonele de intervenţie sunt: 

- Proszowice, datorită nivelului ridicat al migrării forţei de muncă; 

- Gorlice, care, în ultimii ani a suferit efecte negative prin procesul de restructurare a sectorului minier. Zona era o zonă monoindustrială, iar nivelul şomajului în acea zonă depăşeşte 20%, cu mult peste media regiunii. 

Beneficiarii programului sunt:

- persoanele fizice rezidente în zonele acoperite de programul de intervenţie, care îndeplinesc condiţiile instituite prin Ordonanţa Consiliului de Miniştri din 20 mai 2003, menţionată anterior;

- entităţi care îndeplinesc condiţiile din Ordonanţa Consiliului de Miniştri din 20 mai 2003;

- IMM-uri, în sensul Legii din 19 noiembrie 1999, Legea privind activitatea economică (cu modificările şi completările ulterioare);

- autorităţi ale autoguvernărilor locale (municipalităţi, voievodate, regiuni) şi alte organisme care acţionează în contul acestora;

- societăţi constituite în baza dreptului comercial, al căror capital social este deţinut în majoritate de către unităţile de autoguvernare;

- asociaţii şi societăţi ale unităţilor de autoguvernare;

- instituţii de stat. 

Programul a instituit două priorităţi:

- prioritatea 1: reducerea efectelor sociale negative ale restructurării sectoarelor economice;

- prioritatea 2: îmbunătăţirea competitivităţii în zonele afectate de restructurare. 

Ajutorul regional

Ajutorul regional acordat de către guvern se întemeiază pe o colaborare cu autoguvernarea regiunii Małopolska. Ajutorul regional este complementar ajutorului guvernamental orizontal şi va utiliza instrumentele disponibile în cadrul componentelor regionale, conform "Programului operaţional integrat pentru dezvoltarea regională 2004–2006", resursele regionale şi resursele bugetului de stat prin rezervele acestuia. 

Autorităţile regionale se vor concentra pe sprijinirea dezvoltării infrastructurii în vecinătatea societăţilor restructurate. Beneficiarii ajutorului vor fi organe publice, în principal unităţile de autoguvernare. Se va pune accent pe infrastructura destinată protecţiei mediului (furnizarea apei şi sistemele de canalizare), extinderea şi modernizarea căilor de acces. Simultan, se va acorda sprijin proiectelor care urmăresc diversificarea activităţilor economice în zonele afectate de restructurarea sectoarelor industriale. 

Autorităţile regionale se vor ocupa de dezvoltarea resurselor umane prin intermediul proiectelor desemnate pentru persoanele ameninţate cu şomajul în sectoarele aflate în curs de restructurare. Asistenţa implică recalificare şi servicii de formare profesională. 

 

Programul de restructurare industrială pentru regiunea Silezia

 

Scopul programului 

Programul are caracter regional şi este destinat în exclusivitate sectorului minier. Programul conţine atât elemente referitoare la reconstrucţia economică, cât şi la domeniul social, iar aplicarea sa are ca orizont de timp intervalul 2003–2006. Programul implică atât autorităţile regionale, cât şi pe cele centrale şi corespunde „Strategiei de dezvoltare a regiunii Silezia pe perioada 2000–2015”. În conformitate cu sistemul de aplicare a acestui program, autorităţile regionale răspund de formularea de propuneri de proiecte, în timp ce administraţia centrală are obligaţia furnizării de fonduri şi a elaborării instrumentelor juridice necesare. 

Programul pentru regiunea Silezia a fost elaborat pe baza Programului de restructurare a industriei miniere din Polonia pe perioada 2003–2006, pe care l-am prezentat anterior. 

Principalul obiectiv al programului regional pentru Silezia este acela de iniţiere a reconstrucţiei economice a regiunii, în scopul creşterii competitivităţii sale. Acesta este motivul pentru care aplicarea programului va continua şi dincolo de anul 2006. 

În prezent, există două programe pentru oraşul Częstochowa, denumite „Noi locuri de muncă–Programul activării economice, dezvoltării întreprinderii şi a resurselor umane în oraşul Częstochowa şi în subregiunea Częstochowski” şi, respectiv, „Programul pentru activarea profesională şi economică a persoanelor ameninţate de şomaj”.

 

Restructurarea industriei miniere

 

S-a presupus că până în 2006, nivelul ocupării profesionale în sectorul minier se va reduce cu 27.200 de persoane, dintre care 21.200 vor pleca din motive naturale (pensionare etc.), iar 8.400 vor beneficia de măsuri de protecţie socială. Cele mai multe disponibilizări au fost anunţate pentru 2003 (8100 persoane beneficiare ale măsurilor de protecţie socială şi 3400 din motive naturale). 

Costul reformei în acest sector a fost estimat la 4,8 miliarde zloţi, dintre care 2,8 miliarde vor fi furnizaţi prin bugetul de stat. Societatea minieră Jastrzębska şi holdingul minier Katowicki reprezintă cele două întreprinderi miniere (din cele şapte existente în regiune, toate cu capital de stat) a căror activitate va continua. Pe lângă acestea, minele private, Budryk, Bogdanka şi ZG Sobieski-Jaworzno III, vor continua să funcţioneze. Pentru societăţile miniere a căror activitate va continua va fi constituită Societatea Cărbunelui. 

De asemenea, prin programul regional pentru Silezia s-a presupus că şapte dintre minele cu cele mai slabe performanţe economice vor fi lichidate şi transferate Societăţii pentru restructurarea minelor. 

 

Zona economică specială Katowice

Pentru modernizarea economiei prin atragerea de tehnologii moderne şi pentru accelerarea procesului de restructurare, a fost înfiinţată „Zona economică specială Katowice S.A.” (KSEZ), care constă din peste 20 de situri cu un spaţiu total de peste 1000 ha, care permite investitorilor să aleagă cea mai potrivită locaţie. Această zonă economică specială este cea mai activă zonă din Polonia. 

Până în prezent, au fost atrase peste 100 de întreprinderi, dintre care 35 şi-au început deja activitatea. Firmele cu sediul în KSEZ trebuie să investească un total de 5 miliarde zloţi şi să creeze peste 18.000 de noi locuri de muncă. 

Pe lângă activitatea iniţiată de către KZES, municipalităţile au creat, la rândul lor, condiţii favorabile pentru realizarea de investiţii, constituind zone de activitate economică şi elaborând oferte de investiţii pentru potenţialii investitori. 

În 2001, cheltuielile de investiţii în Silezia s-au cifrat la 12.573,1 milioane zloţi, dintre care, sectorului privat i-au fost atribuită o cotă 59,8%. Cea mai mare cotă a cheltuielilor a fost repartizată sectorului industrial, reprezentând 42,9%.

Forţa de muncă şi sectorul minier

La nivelul anului 2001, în Silezia, în industria minieră erau angajate 139 800 de persoane, reprezentând 8,3% din totalul forţei de muncă. 

Numărul şomerilor a crescut cu 220% în ultimii 5 ani, în iulie 2003, rata şomajului în această regiune fiind de 16,5% (faţă de media naţională de 17,8%). În plus, gama de probleme sociale este foarte variată: 327 900 de persoane erau înregistrate drept şomeri, adică unul din zece locuitori ai regiunii Silezia. 86,3% dintre şomeri (adică aproape 300.000 de persoane) nu au drepturi la sistemul de asistenţă socială. 

Integrarea ocupaţională şi socială a grupurilor cu risc

Această măsură este măsura 2.4. din programul de dezvoltare a regiunii. Obiectivul său este acela de limitare a marginalizării sociale şi de pregătire a persoanelor cu probleme de incluziune socială să acceadă la piaţa muncii, să îşi păstreze locurile de muncă şi să se întoarcă la o viaţă profesională activă. 

Tot în cadrul acestei măsuri este inclusă şi schema de combatere a excluderii sociale, cu următoarele obiective: 

- sprijinirea acelor persoane prin înfiinţarea şi organizarea de centre de integrare socială;

- creşterea eficienţei instituţiilor, prin acordarea de sprijin personalului care lucrează cu grupuri supuse unor riscuri speciale;

- elaborarea şi aplicarea unor metode de cercetare cu privire la eficienţa acţiunilor întreprinse, în vederea asistării acelor grupuri sociale;

- elaborarea unui sistem de informare care să ajute personalul şi beneficiarii ţintă să primească informaţii cu privire la programele şi măsurile aplicate, precum şi la posibilitatea de participare la acestea. 

Instrumente financiare de sprijinire a programului de dezvoltare regională

În scopul finanţării primei etape a programului, Guvernul polonez va contracta un credit de 100 milioane zloţi, pentru punerea în aplicare a două instrumente financiare: 

- fondul de dezvoltare a infrastructurii locale pentru dezvoltarea întreprinderii;

- linia de credit pentru IMM-uri. 

Beneficiarii fondului de dezvoltare menţionat vor fi municipalităţile şi voievodatele. Obiectivul acestui instrument este acela al creării de locuri de muncă ori, respectiv, a asigurării unor condiţii pentru crearea de locuri de muncă pe teritoriul municipalităţilor şi voievodatelor din regiunea Silezia. O sumă de 72 milioane zloţi din Fondul Silezia (Silesia Fund) se alocă pentru dezvoltarea infrastructurii locale, sumă care se poate cheltui pentru: 

- credite nerambursabile de investiţii în scopul modernizării sau dezvoltării infrastructurii la nivelul municipalităţilor sau voievodatelor;

- împrumuturi pentru documentarea proiectului prin fondurile structurale. 

Creditele nerambursabile pentru investiţii, destinate dezvoltării infrastructurii locale, puse la dispoziţie prin Fondul Silezia nu pot depăşi 50% din costurile totale ale proiectului. Nivelul minim al contribuţiei financiare a beneficiarului se cifrează până la 50% din costurile totale ale proiectului. Aceste credite nu pot fi mai mici de 200.000 zloţi şi mai mari de 2 milioane zloţi. Principalul obiectiv al investiţiilor este ridicarea atractivităţii investiţionale şi crearea unor condiţii favorabile pentru activităţile cu scop lucrativ, obiectivul final fiind crearea locurilor de muncă în municipalităţile din regiunea Silezia. 

Linia de credit pentru IMM-uri

Beneficiarii acestui instrument sunt IMM-urile care operează în regiunea Silezia. Sprijinul acordat acestora include împrumuturi preferenţiale pentru întreprinderile care investesc în producţie sau servicii. Obiectivul instrumentului este cel al creării de locuri de muncă sau, respectiv, al creării condiţiilor de păstrare a locurilor de muncă în municipalităţile şi voivodatele din regiunea Silezia. O sumă de 28 milioane zloţi a fost alocată pentru acest instrument din Fondul Silezia. 

Regulile de finanţare sunt următoarele: împrumutul poate reprezenta maximum 25% din costurile investiţiei eligibile şi poate varia de la 20.000 zloţi la 500.000 zloţi pentru proiectele individuale de investiţii. Împrumutul va fi acordat pentru o perioadă de 7 ani, cu un nivel al dobânzii de jumătate din rata de discount pentru perioada de 2 ani de graţie. De asemenea, este posibilă restituirea creditului după 2 ani, cu condiţia să nu existe probleme în privinţa plăţii dobânzilor, iar toate locurile de muncă nou create să fie păstrate. 

Structura financiară a proiectelor finanţate prin acest instrument se prezintă astfel: min. 25% contribuţia investitorului; max. 25% împrumutul acordat prin Fondul Silezia; până la 50% credite bancare. 

Fondul Silezia Superioară va analiza şi evalua proiectele, va administra resursele financiare şi va monitoriza executarea proiectelor. Linia de credit va fi pusă în aplicare în cooperare cu băncile comerciale, care vor evalua puterea de creditare a beneficiarilor. 

 

 

■ UNGARIA

 

 

Politica energetică a Ungariei a cunoscut o transformare profundă începând cu anii `80. În perioada 1980-1995, producţia de cărbune a scăzut cu peste 50%, importurile fiind mai mari decât producţia internă. În acelaşi timp, producţia de ţiţei şi gaze naturale a cunoscut scăderi semnificative, o creştere importantă înregistrând producţia de energie nucleară, de peste 142 de ori faţă de anul 1980. În aceeaşi perioadă, producţia totală de energie a cunoscut o scădere cu 20%, Ungaria fiind dependentă de importuri pentru aproximativ jumătate din energia necesară. Capacitatea de producţie energetică este de 7.500 MW, cele 10 termocentrale existente realizând o producţie de 2.000 MW, acestea funcţionând cu un randament considerat nesatisfăcător, de 20-28%. Rezervele de cărbune ale Ungariei sunt estimate la 2,9 GT lignit, 1 GT cărbune brun şi 0,6 GT huilă. 

La sfârşitul anului 1992 toate companiile miniere se aflau în proces de lichidare. Celor care aveau piaţă de vânzare, le-au fost şterse datoriile. Companiile restructurate au fost integrate în Companiile Enegetice, furnizând pentru acestea cărbune sau supravieţuind ca producători individuali de cărbune. Prima integrare a avut loc în anul 1993, când trei companii miniere au fost absorbite de companii de energie electrică, ajungându-se ca în anul 1994, 5 companii de energie electrică să funcţioneze pe bază de cărbune, ceea ce a condus la apariţia unor probleme serioase în privatizarea sectorului energetic. Restructurarea industriei miniere a Ungariei, realizată înaintea privatizării, a necesitat fonduri în valoare de peste 200 de milioane de dolari. Tranziţia sectorului energetic spre economia de piaţă a fost caracterizată de reformularea cadrului legal privind industria energetică, modificarea structurii operaţionale în domeniu şi profunde adaptări, modificări şi reconfigurări ale managementului întreprinderilor. 

Liberalizarea pieţei sectorului energetic din Ungaria este definită de două coordonate: 

- profunde restructurări instituţionale în sectorul energetic (cărbune, petrol/gaze, energie electrică), condiţie principală pentru liberalizarea şi privatizarea pieţei în domeniu; 

- crearea unui mediu favorabil (cadru legislativ, politica preţurilor) pentru implementarea eficientă a procesului de liberalizare şi privatizare. 

Ca urmare a politicilor guvernamentale, cantitatea de cărbune utilizată pentru producerea energiei a scăzut în ultimul deceniu cu 20%, fiind prevăzută o scădere continuă a cantităţii de cărbune extrasă. Se are în vedere închiderea minelor de adâncime mare, deosebit de costisitoare, fiind păstrate în funcţie doar minele de suprafaţă, cu cărbune de calitate superioară. De asemenea, se urmăreşte creşterea competitivităţii, prin scăderea costurilor de producţie, retehnologizarea minelor, creşterea securităţii muncii şi reducerea tensiunilor sociale în zonele miniere.

După anul 1993, numărul de muncitori angajaţi în industria minieră a scăzut cu 34,7%, marea majoritate a minelor fiind privatizate. Potrivit statisticilor, numărul persoanelor angajate în industria minieră a scăzut de la 50.000 de persoane în anul 1985, la 10.000 de persoane în 2004.

După 1985, Trustul pentru Coordonarea Minelor de Cărbune al Ungariei a fost desfiinţat prin decizie guvernamentală, optându-se pentru creşterea transparenţei prin crearea unor entităţi economice mici. Până în 1993, statul ungar a controlat producţia, preţurile şi capitalul alocat restructurării sectorului minier. În vederea intrării în Uniunea Europeană şi a aplicării noilor reglementări europene impuse Ungariei, s-a alocat sumei de 16 miliarde de forinţi pentru programele de modernizare a minelor. Astfel, minele aflate în funcţiune au fost retehnologizate la standardele UE, organismul care a condus acest proces fiind Centrul de Restructurare a Minelor de Cărbune (SZESZEK). 

Rezolvarea problemei şomerilor în general şi a celor din sectorul minier în special, reglementată prin Legea Muncii din 1991, cuprinde două feluri de măsuri: 

Măsuri pasive: 

- alocaţia de şomaj finanţată din Fondul destinat Pieţei Muncii (Labour Market Fund – LMF); persoanele angajate contribuie la acest fond cu 1,5% din salariu, iar angajatorii cu 3% din fondul de salarii;

- asistenţă socială, precum şi alte forme de ajutoare acordate de către municipalităţile locale.

Măsuri active:

- programe de reconversie;

- crearea de noi locuri de muncă;

- dezvoltarea şi reorientarea profesională pe alte domenii şi sectoare regionale cum ar fi infrastructura (drumuri, telecomunicaţii etc).

Referitor la problemele legate de zonele defavorizate în raport cu piaţa muncii, concluzia experţilor a fost aceea că, în cele mai multe cazuri, acestea se pot rezolva prin descentralizarea sistemului de gestionare a pieţei muncii, precum şi descentralizarea fondurilor care susţin măsurile privind politicile active în piaţa muncii. De asemenea, s-a constatat că intervenţia autorităţilor centrale ale statului, prin repartizarea în mod egal a Fondului destinat Pieţei Muncii (FPM) a determinat situaţii de criză. Ca urmare, până în 1996, supervizarea fondurilor centrale şi a unei părţi a Fondului Pieţei Muncii a fost restructurată, responsabilităţile administrării revenind unei structuri tripartite, Consiliul Naţional de Gestionare a Pieţei Muncii. Competenţele acestei structuri constau în determinarea părţii din FPM care va fi descentralizată şi distribuită unităţilor administrativ-teritoriale, la începutul fiecărui an, pe baza unei formule stabilite prin reglementări interne. În procesul alocării în mod diferit a fondurilor, se iau în considerare, în primul rând, diferenţele regionale în materia ocupării forţei de muncă. Fondul alocat şi distribuit în acest mod unei regiuni este controlat de Consiliul Regional de Muncă, organism construit, de asemenea, pe baze tripartite. Acest Consiliu stabileşte alocarea fondurilor disponibile pentru măsuri specifice unui anumit sector. 

Câteva sub-bugete din Fondul central sunt destinate reducerii tensiunilor regionale:

- Bugetul pentru asistarea Centrelor regionale de reconversie. Este completat de fonduri alocate de Banca Mondială.

- Fondul de Intervenţie pentru managementul situaţiilor de criză regională cu privire la ocuparea forţei de muncă. Este singurul fond pe care Ministerul Muncii îl alocă fără aprobarea Consiliului Naţional de gestionare a Pieţei Muncii. 

- Bugetul pentru susţinerea asociaţiilor regionale de angajare şi pregătire profesională. Aceste asociaţii sunt fondate de Ministerul Muncii şi au ca atribuţii, reangajarea în alte structuri, pentru maximum 2 ani, a muncitorilor rămaşi fără loc de muncă, în cazul unor disponibilizări în masă. 

- Bugetul central de susţinere a politicilor privind ocuparea forţei de muncă. Acest fond susţine asistenţa suplimentară a programelor destinate pieţei muncii la nivel regional, asistenţă justificată prin statutul angajaţilor din regiunea în cauză, pentru care nu sunt alocate fonduri suficiente. 

Experienţa primilor trei ani de descentralizare a condus la concluzii contradictorii. Pe de o parte, măsurile luate în acest mod, raportate la rata şomerilor, au reprezentat un succes. Pe de altă parte, acestea nu au fost suficient de puternice pentru a elimina disparităţile regionale privind ocuparea forţei de muncă. 

În anul 1994, guvernul a decis iniţierea Programului de Dezvoltare Strategică Integrată, concentrat pe trei obiective:

- diversificarea economiei;

- desfăşurarea unor noi activităţi; 

- perfecţionarea infrastructurii antreprenoriale.

Programul a analizat situaţia unor regiuni defavorizate ale ţării prin metoda SWOT care pune în evidenţă punctele tari, punctele slabe, oportunităţile şi ameninţările cu care se confruntă regiunile. Au fost identificate trei tipuri de regiuni economico-geografice: 

Regiuni aflate în criză industrială – în care mai mult de jumătate din populaţie a părărsit zona.

Regiuni cu agricultură subdezvoltată – o mare parte din locuitorii regiunilor agricole au migrat spre regiuni industriale, pierzându-şi locurile de muncă, în perioada de tranziţie. O mare rată a şomajului, cuprinsă între 30 şi 60%, caracterizează zona respectivă. Problemele demografice, etnice şi educaţionale din zonă fac situaţia şi mai complicată. 

 

Zone industrial-agricole 

 

Obiectivul pe termen lung au fost integrarea dezvoltării acestor regiuni în mediul macroeconomic aflat în transformare. Pentru a atinge acest obiectiv sunt necesare:

- restructurarea economiei;

- infuzia de capital străin;

- accentul pus pe resursele umane;

- dezvoltarea infrastructurii (transport şi comunicaţiile);

- sporirea măsurilor care vizează protecţia mediului.

Programul de Dezvoltare Strategică Integrată a condus la următoarele concluzii:

- integrarea organizaţională este eficientă în cazul în care diferitele nivele de decizie sunt integrate la nivelul Consiliului de Dezvoltare Regională, unde sunt reprezentate deopotrivă autorităţile locale, guvernamentale şi mediul de afaceri. 

- principalul punct al integrării este fundamentarea financiară a procesului de luare a deciziilor. Toate fondurile guvernamentale, cele alocate prin Programele PHARE sau alte fonduri sunt integrate într-un fond comun, care este pus la baza procesului de luare a deciziilor. 

Programul a fost divizat în alte opt subprograme cu următoarele obiective:

1. dezvoltarea mediului de afaceri;

2. asigurarea capitalului pentru afaceri;

3. dezvoltarea infrastructurii pentru afaceri;

4. crearea unui sistem sub-regional integrat pentru dezvoltarea economică;

5. influenţarea condiţiilor macro-economice;

6. pregătirea profesională;

7. măsuri pentru grupuri defavorizate - promovează oportunităţi pentru şomeri în special în domeniul minier sau al industriei grele. Acţiunile de pregătire profesională pentru foştii mineri sau metalurgişti se concentrează pe reintegrarea lor în piaţa muncii sau antreprenoriat. Grupurile de şomeri pe termen lung sunt implicate în proiecte de reabilitare a teritoriului şi mediului sau proiecte de infrastructură locală. De asemenea, funcţionează subprograme de dezvoltare agricolă, care promovează înfiinţarea de ferme familiale. Alte subprograme se adresează aşa numiţilor administratori de sate (village caretakers), care se ocupă de accesul locuitorilor la serviciile de bază şi revitalizarea relaţiilor externe şi interne ale comunităţii;

8. asigurarea condiţiilor pentru dezvoltarea economică (dezvoltarea infrastructurii aflate în proprietatea statului).

Pentru perioada 2000-2006 a fost renegociat un nou Plan de Dezvoltare regională, care se concentrează asupra exporturilor pentru a susţine activităţile de cercetare-dezvoltare, în special în întreprinderi mici şi mijlocii. O nouă orientare a activităţilor economice este dezvoltarea protecţiei mediului în zonele industriale. Coeziunea regională va fi consolidată prin derularea unor proiecte finanţate din fonduri europene (ISPA şi SAPARD).

 

 

■ CEHIA

 

 

Sectorul minier – priorităţi şi politici de dezvoltare economico-socială

Exploatarea cărbunelui pe scară industrială a fost înregistrată pe teritoriul Cehiei încă din 1876. După cel de-al doilea război mondial, exploatarea cărbunelui în Cehia a fost îndreptată în principal spre asigurarea cererilor de dezvoltare extinsă a industriei grele, în special în sectoarele energetice (energie electrică şi termică) şi metalurgic (prelucrarea cocsului).

Exploatarea industrială a cărbunelui a fost asociată cu regiunea aparţinând Bazinului Sileziei Superioare (Ostrava–Karvina), Depresiunii inter-Sudetice (Krkonose), Bazinului Rosice–Oslavany, Bazinelor Plzen şi Radnice (regiunea minieră Bohemia de Vest) şi Bazinului Carbonifer al Bohemiei Centrale (regiunea Kladno–Rakovnik). Extragerea cărbunelui, respectiv a antracitului (cărbunele negru), a fost realizată, în general, în subteran.

Turba a fost extrasă din regiunea Bazinelor de Minereu Montane (exploatările miniere din Bohemia de Nord şi Sokolov). Este important de subliniat că, în prima jumătate a secolului XX, exploatarea acestui tip de cărbune se realiza în subteran, în timp ce după război s-a trecut progresiv la exploatarea de suprafaţă.

Un alt tip de cărbune, şi anume lignitul, a fost extras din subteran din regiunea Moraviei sudice care aparţine Bazinului Vienei. 

 

Evoluţie şi dezvoltare între anii 1989 – 1990

 

Exploatarea exagerată a resurselor de cărbune în cadrul unei economii planificate a fost însoţită şi de alte elemente negative ale sistemului centralizat respectiv particularităţile proprietăţii de stat şi relaţiile de producţie, creşterea consumului de energie electrică, preţurile controlate, planurile de producţie nerealiste, limitarea investiţiilor pentru dezvoltarea capacităţilor de producţie, nealocarea de fonduri pentru reabilitarea zonelor de exploatare, protecţie socială şi reconversie profesională a minerilor.

Analiza costurilor necesare dezvoltării exploatărilor miniere realizată la sfârşitul anilor ”80 a relevat faptul că la multe dintre minele aflate în operare producţia nu acoperea cheltuielile de funcţionare. Astfel necesitatea luării unor măsuri de restructurare a început să capete contur.

Schimbarea climatului politic şi a condiţiilor economice a dus la o criză în cadrul sectorului minier la începutul anului 1990. Sistarea subvenţiilor de stat către anumite sectoare industriale, printre care cel energetic, a fost înlocuită cu aşa-numitele fonduri returnabile alocate de la bugetul de stat pentru realizarea de concesiuni miniere de către firme de profil.

De asemenea, tot în anul 1990, Guvernul federal a adoptat un program complex de restructurare a minelor pentru exploatările grupate în cadrul Concernului Kladno. Închiderea exploatărilor ineficiente a început concomitent în regiunile miniere din Kladno, Bohemia de Vest, Bohemia de Est, Bazinul Rosice.

În anul 1991 a fost încheiat un contract de deschidere a unui depozit de steril rezultat în urma exploatării miniere în regiunea Slany. Selectarea şi închiderea sit-urilor de exploatare minieră în regiunea Ostrava, precum şi a minelor din Moravia de Sud, respectiv a celor de turbă din Bazinul Bohemiei de Nord, a reprezentat un prim început al restructurării sectorului minier în această ţară.

Ulterior, prin Hotărârea Guvernului nr. 691/1992 a fost adoptată o strategie de reformă în acest domeniu pentru perioada 1993 – 1996.

Programe de transformare şi restructurare vizând închiderea capacităţilor de producţie ineficiente; aspecte organizaţionale, tehnice, financiare, sociale şi instituţionale legate de restructurare şi privatizare

 

În februarie 1992, prin adoptarea Hotărârii Guvernului nr. 112/1992 privind Politica energetică a Republicii Cehe, au fost stabilite principiile fundamentale ale restructurării sectorului energetic. Tot în acelaşi context a fost adoptată şi Hotărârea Guvernului nr. 691/1992 privind reforma exploatărilor miniere.

Astfel, în urma unor analize privind costurile şi tehnologiile de exploatare, minele de cărbune au fost împărţite în trei categorii economice. Minele ineficiente care operează în permanenţă în pierdere au fost situate în prima categorie. În cea de-a doua categorie au fost incluse minele care prezintă un risc pentru viitor în ceea ce reprezintă competiţia cu alte exploatări pe piaţa combustibilului solid. Minele cu perspective certe de competitivitate şi eficienţă au fost incluse în cea de-a treia categorie. Această ultimă categorie reprezintă fundamentul exploatărilor de cărbune operaţionale pe baze comerciale aparţinând unor companii miniere private.

Această nouă abordare a participării statului în restructurarea sectorului minier presupunea şi rezolvarea problemelor legate de protecţia socială şi reconversia personalului din cadrul exploatărilor, de închiderea efectivă a minelor şi reabilitarea mediului ambiant din zonele de exploatare.

Obiectivul principal al strategiei guvernamentale de restructurare şi al politicilor sociale în domeniu l-a reprezentat crearea condiţiilor pentru înfiinţarea de companii miniere competitive.

Începând cu anul 1991, exploatarea antracitului a fost acordată unui număr de şapte companii miniere de stat (Ostrava–Karvina, Stonova, Libusin, Kladno, Tuchlovice, Trutnov, Rosice) , exploatarea turbei revenea unui număr de opt companii miniere de stat (Kamorany, Hlubina, Most, Bilina, Tusimice, Usti, Brezova, Vresova), iar lignitul de către o companie de stat (Hodonin).

Dintre toate aceste companii miniere au fost înfiinţate cinci companii comerciale cu capital integral de stat: două companii miniere pentru exploatarea în subteran a antracitului (Ostrava–Karvina, Kladno) şi trei pentru exploatarea la suprafaţă a huilei (Most, Chomutov, Sokolov). Trebuie menţionat că, toate aceste companii miniere nou formate au fost incluse în procesul de privatizare a sectorului minier început în anul 1993. În acest sens, rolul statului în cadrul restructurării şi eficientizării mineritului a fost reconfirmat prin Hotărârea Guvernului nr. 558/1995 şi constă în trei aspecte: închiderea minelor nerentabile, repararea prejudiciilor cauzate de exploatarea neraţională a resurselor de combustibil, protecţia socială acordată minerilor. Prin Hotărârea Guvernului nr. 814/1995 a fost revizuit programul de restructurare pentru exploatările miniere până în anul 2000 şi după această perioadă (Hotărârea Guvernului nr. 192/1999).

 

Restructurarea industriei miniere

 

Structura producţiei de cărbune s-a schimbat semnificativ începând cu 1989:

- până în 1990, cererea pentru cărbune de calitate superioară a depăşit capacitatea de producţie;

- după 1990, cererea pentru cărbune de calitate superioară a scăzut constant, ca urmare a trecerii consumatorilor industriali şi casnici la alte forme de combustibil convenţional.

Este evident că tendinţele actuale ale pieţei cărbunelui variază foarte mult, fapt ce conduce la declinul exploatărilor operaţionale după anul 2000. Trecerea pe combustibilul nuclear va afecta şi mai mult producţia internă de cărbune existând totuşi solicitări la export pentru cocs.

 

Forţa de muncă şi productivitatea

 

La începutul procesului de reformă, sectorul minier număra mai mult de 100.000 locuri de muncă. Prin restructurare s-a redus numărul minerilor şi al personalului specializat cu 60%. În prezent, majoritatea minerilor disponibilizaţi, ca urmare a programelor de restructurare, lucrează în companii private care au legătură cu industria minieră. Cel mai semnificativ regres al locurilor de muncă s-a înregistrat la exploatarea antracitului unde numărul de angajaţi a scăzut cu 67%. Legat de aceasta, cel mai accentuat declin în exploatarea de cărbune a fost înregistrat în regiunea Ostrava–Karvina, declin datorat închiderii mai multor unităţi de producţie. În cadrul companiei miniere Kladno scăderea numărului de mineri nu a fost atât de pronunţată respectiv de 40%.

În ceea ce priveşte numărul angajaţilor din exploatările de huilă, acesta a scăzut cu 49%. 

După anul 2000 creşterea producţiei a dus la schimbări structurale la nivel exploatărilor de huilă. Închiderea unor unităţi de producţie a avut un efect major asupra locurilor de muncă din această zonă, fapt ce a necesitat intervenţia programelor de protecţie socială şi reconversie profesională.

 

 

 

Investiţii – structura şi resursele financiare

Sectorul industrial ceh nu a beneficiat de un tratament special în materie de taxe şi subvenţii de stat. Există totuşi unele excepţii în domeniul minier care achită unele taxe şi primeşte anumite fonduri de la stat. Astfel, Legea minelor nr.44/1988 prevede plata unei taxe anuale pentru exploatarea zăcămintelor de minereu şi anume cărbune, taxă care se ridică la 0,5% din preţul total/tonă extrasă pentru exploatările subterane şi 1,5% pentru cele de suprafaţă.

Subvenţiile de la stat sunt acordate numai în cadrul procesului de privatizare şi numai pentru minele selectate pentru restructurare. Aceste ajutoare de stat nu se acordă pentru operare sau dezvoltare.

 

Utilizarea cărbunelui

 

În prezent, cărbunele este folosit pentru acoperirea cererilor din două domenii de activitate:

a) industria metalurgică – în special antracit, cocs;

b) energie electrică – huilă, lignit.

Pe termen mediu, o bună parte din producţia de huilă, lignit va fi utilizată pentru consumul industrial şi casnic. În cadrul strategiei Guvernului privind consumul de cărbune până în anul 2015 se estimează o producţie de cărbune de 40-45Mt/an necesară acoperirii nevoilor interne.

Folosirea de tehnologii curate de exploatare a cărbunelui în sectorul energetic, industrial şi casnic reprezintă, de asemenea, o cerinţă la nivel european. Acest fapt necesită reducerea emisiilor de gaze, dezvoltarea de surse alternative de producere de combustibil, restructurarea unor facilitaţi de producţie depăşite tehnologic, deschiderea unor exploatări miniere care să corespundă normelor de mediu.

Efectele exploatării cărbunelui asupra utilizării terenului, reabilitarea şi restaurarea condiţiilor de mediu iniţiale reprezintă elemente esenţiale în abordarea problemelor legate de minerit. La nivelul anului 1998, erau 67 de depozite de reziduuri miniere, dintre care 33 în perimetrul zonelor de producţie iar 31 în zonele de protecţie speciale.

În ultimii ani problematica închiderii vechilor mine abandonate a revenit în actualitate. Securizarea şi lichidarea zonelor de lucru în cadrul exploatărilor de cărbune revine Ministerului Mediului. Astfel, trebuie respectate condiţiile tehnice şi de mediu în concordanţă cu măsurile pentru oprirea emisiilor de gaze, filtrarea apelor reziduale, recuperarea terenurilor aferente exploatărilor.

În conformitate cu prevederile Legii nr. 244/1992 privind efectele asupra mediului cauzate de exploatările miniere, companiile miniere sunt obligate să accepte semnarea unui Acord de operare a exploatării miniere în urma redactării unui audit de mediu. 

În cazul exploatărilor de huilă şi lignit, au fost înregistrate 79 de depozite reziduale, la nivelul anului 1998. Dintre acestea, 43 erau alăturate ariilor de producţie, în timp ce 25 erau considerate zone de depozitare protejate.

Reabilitarea terenurilor afectate este realizată în două etape distincte: într-o primă etapă este necesară o evaluare a costurilor pentru remedierea distrugerilor produse mediului înconjurător, iar în cea de-a doua etapă asigurarea cheltuielilor pentru mediu după privatizarea exploatării şi până la închiderea acesteia. În acest scop, companiile miniere trebuie să creeze fonduri speciale destinate unei reparări efective a consecinţelor exploatărilor de cărbune.

Prin Hotărârea Guvernului nr.444/1991 privind respectarea condiţiilor de mediu în cadrul exploatării de huilă din Bazinul Bohemiei de Nord şi prin Hotărârea Guvernului nr. 490/1991 pentru regiunea Sokolov, au fost stabilite măsuri concrete de natură economică şi tehnică pentru soluţionarea problemelor apărute în procesul exploatării cărbunelui din aceste zone.

 

Aspecte internaţionale privind restructurarea şi transformarea industriei miniere din Cehia 

 

Eforturile de soluţionare a problemelor complexe legate de restructurarea sectorului minier s-au concretizat în adoptarea Hotărârii Guvernului nr. 691/1992 privind Programul de restructurare a industriei mineritului. Proiectul de reformă în acest sector economic a fost realizat cu consultarea unor specialişti străini. Într-o prima fază a privatizării, o parte din acţiunile companiilor miniere au fost plasate în cupoane de privatizare, o altă parte a fost transferată asupra comunităţilor locale şi companiilor de asigurări. Partea statului din acţiuni a fost pusă sub administrarea Fondului Naţional de Proprietate, urmând ca ulterior să fie scoasă la vânzare la încheierea privatizării.

Participaţia străină în restructurare a constat în acordarea de împrumuturi pentru proiecte de restructurare şi reconversie, investiţii directe în mine, deschiderea şi dezvoltarea unor noi unităţi de producţie, construcţia şi finanţarea proiectelor privind tehnologiile ecologice.

Astfel, cu ajutorul fondurilor Phare a fost realizat un studiu de impact, în cadrul Proiectului D2/92, prin care a fost evaluată posibilitatea introducerii tehnologiilor curate de exploatare a cărbunelui. Concluziile acestui studiu au fost favorabile dezvoltării unor noi tehnologii ecologice de extracţie urmărindu-se implementarea acestora în viitorul apropiat.

În ceea ce priveşte comerţul extern cu produsele miniere, respectiv exportul si importul de cărbune, acesta este reglementat conform normelor prevăzute in acordurile comunitare semnate de statele membre ale Uniunii Europene (n.n Cehia a devenit stat membru al Uniunii Europene la 10 mai 2004). 

 

Principalele direcţii de dezvoltare a industriei miniere cehe – 2005 - 2010 - 2020

 

Dezvoltarea industriei miniere este strâns legată de mersul si starea economiei în ansamblu, precum şi de dezvoltarea sectorului energetic în special. Din aceasta cauza previziunile asupra viitorului industriei de profil au la bază tendinţele de dezvoltare a tehnologiilor nepoluante, în particular a capacităţilor neconvenţionale de producere a energiei electrice.

Direcţiile principale de dezvoltare au fost stabilite în cadrul politicii energetice care a fost aprobată de Guvern în decembrie 1999. Scopul fundamental îl reprezintă încurajarea protejării mediului de către producătorii şi distribuitorii de energie. De asemenea, unul dintre obiectivele pe termen lung este acela de a micşora cererea de materii prime şi combustibil solid până la nivelul statelor dezvoltate din Uniunea Europeană. Pentru a atinge acest nivel, este necesară implementarea noilor tehnologii de producţie care au drept scop reducerea cererii de materie primă şi creşterea productivităţii muncii la nivel naţional.

Politica energetică se bazează pe intenţia Guvernului de asigurare a unei dezvoltări durabile prin obţinerea unor rezerve de energie cu respectarea condiţiilor de mediu şi costuri eficiente precum şi a stabilirii unor relaţii de parteneriat între producătorii şi consumatorii de energie. Aceasta politică este fundamentată pe principiile existente în cadrul politicii energetice comune la nivelul Uniunii Europene şi anume: principiul dezvoltării durabile, al asigurării necesarului energetic şi al competitivităţii economice.

În lumina acestor priorităţi, politica energetică a statului ceh este orientată către:

a) utilizarea eficientă a resurselor energetice atât la nivel industrial cât şi casnic prin reducerea importurilor, precum şi menţinerea, în acelaşi timp, a unui control eficient asupra resurselor interne de energie şi a infrastructurii aferente;

b) adoptarea unui cadru legislativ stabil şi complet, de natură a asigura un management de calitate al furnizării de energie şi a serviciilor de electricitate.

Prognozele pentru exploatarea cărbunelui arată că acest tip de combustibil solid va reprezenta un sfert din necesarul energetic al ţării până în anul 2030, iar acest procent nu va scădea sub 20% în condiţiile respectării normelor de mediu comunitare. 

 

Fundamente şi previziuni

 

Gradul actual de scădere a consumului de energie datorat sistemului de exploatare a cărbunelui presupune atingerea unui anumit nivel economic prin apariţia unor elemente tehnice şi de competitivitate, aspecte ce implică o serie de dificultăţi operaţionale.

Legislaţia reprezentând cadrul de reglementare al exploatărilor miniere (Legea nr.44/1988 privind mineritul, Legea nr.61/1988 privind exploatările miniere şi administrarea minelor, Legea nr.62/1988 privind activitatea geologică), este fundamentată pe împărţirea responsabilităţilor atât la nivel local cât şi la nivel naţional.

Conceptul de exploatare minieră a fost modificat în cadrul politicii de exploatare a materiilor prime la sfârşitul anului 2003, urmând ca amendamentele la Legea minelor să fie înaintate de către Ministrul mediului spre aprobare la Parlament.

În ceea ce priveşte iniţiativa privată în domeniul exploatărilor miniere există, de asemenea, cereri de modificare a legislaţiei în domeniu, în sensul facilitării obţinerii autorizaţiilor de exploatare a resurselor minerale, a instrumentelor de plată, a reglementării conflictelor de interese precum şi a modalităţilor de reparare a daunelor produse mediului datorate exploatărilor abuzive.

Uniunea lucrătorilor din minerit şi industria petrolieră (ZSDNP) a formulat în legătură cu conceptul în cauză următoarele puncte de vedere:

- exploatarea cărbunelui rămâne un mijloc important de dezvoltare şi creştere economică cel puţin până la jumătatea secolului XXI;

- exporturile vor fi concentrate pe energie electrică ca aspect dominant al pieţei de combustibil;

- exploatarea cărbunelui va depinde de dezvoltarea progresivă a producţiei şi a tehnologiilor utilizate;

- exploatarea cărbunelui, energia nucleară şi resursele de gaze naturale reprezintă componente ale sistemului energetic naţional care depind de o serie de factori conjuncturali.

Riscurile interne care afectează dezvoltarea industriei miniere se concretizează în:

-
reducerea semnificativă a cererii de energie;

-
scăderea consumului de energie electrică în sectorul industrial;

-
existenţa monopolului în producţia de energie;

-
insuficienta protecţie legală pentru companiile miniere în relaţiile cu clienţii care nu-şi achită obligaţiile contractuale;

- intervenţia directă a autorităţilor de mediu în acordarea licenţelor de exploatare;

-
introducerea de obligaţii economice suplimentare pentru minerit şi companiile de profil, fapt care duce la creşterea preţului de exploatare.

Din punctul de vedere al riscurilor externe care afectează sectorul minier, acestea pot fi cauzate de dezvoltarea economică inconstantă şi de tendinţele fluctuante ale pieţei de combustibil la nivel european.

